Max Planck Dan Jasad Hitam

Sejarah asal fizik kuantum adalah apabila Max Planck diminta oleh syarikat lampu untuk buat satu lampu dengan tenaga efisyen. Lampu yang mampu keluarkan cahaya yang terang, pada masa yang sama guna tenaga yang optimum (tak terlalu banyak guna tenaga).

Masalahnya, pada waktu tu, cahaya selalunya terhasil bila kita panaskan objek. Contohnya, bila kau panaskan objek yang hitam (macam arang), meskipun kau tak bakar dia, katakan kau letak arang tu dalam microwave, sampai satu tahap arang tu akan jadi teramat panas dan dia akan mengeluarkan radiasi dalam bentuk cahaya nampak (visible light).

Dalam suhu bilik, arang tu akan keluarkan radiasi jugak, cuma radiasi dalam bentuk tenaga lemah (infrared selalunya). Jadi kiranya apabila dia dipanaskan, arang tu akan dapat tenaga, dan dia akan berubah dari memancarkan radiasi inframerah kepada radiasi cahaya nampak.

Permasalahan Jasad Hitam

Untuk faham permasalahan jasad hitam, pertamanya kita perlu faham bahawa semua objek mengeluarkan radiasi haba. Kita sebagai manusia turut mengeluarkan radiasi kita yang tersendiri. Radiasi, menurut taarifan fizik, adalah pancaran tenaga dalam bentuk Gelombang Elektromagnet. Gelombang Elektromagnet ni terdiri dari spektrum yang berbeza (rujuk rajah 1), dan perbezaan spektrum ini boleh dilihat berdasarkan perbezaan frekuensi dan tenaga mereka. Spektrum dengan tenaga terendah diwakili oleh gelombang radio, dan kemudiannya mikrogelombang, inframerah, cahaya nampak, ultralembayung, sinar x dan radiasi gamma merupakan gelombang dengan tenaga tertinggi.

Merujuk kepada rajah 1, kita boleh lihat bahawa manusia mengeluarkan radiasi pada spektrum inframerah (infrared). Disebabkan mata manusia dibuat hanya untuk melihat dalam spektrum cahaya nampak (visible light), dalam bentuk warna-warna, seperti warna hijau, merah dan biru, dan bukan dalam spektrum inframerah, maka kita tidak mampu melihat radiasi yang tubuh kita pancarkan. Sebaliknya, terdapat peralatan tentera yang dicipta, seperti peralatan penglihatan malam untuk menjejak radiasi musuh yang dibina berdasarkan konsep ini (rujuk rajah 2).

Untuk memberi pemahaman mengenai jasad hitam, penulis akan mengambil contoh arang tadi. Sekiranya kita perasan, kebanyakan arang pada suhu bilik akan berada dalam keadaan gelap dan hitam. Sepertimana badan manusia, arang tersebut akan mengeluarkan radiasinya dalam bentuk mikrogelombang yang tak dapat dikesan oleh mata manusia. Namun begitu, apabila kita mula memanaskan arang kita, walaupun tanpa membakarnya, sebagai contoh kita memanaskan arang kita di dalam oven ketuhar, kita akan dapati bahawa arang kita akan berubah warna, dari warna hitam kepada warna kemerah-merahan.

Menurut hukum fizik, hal ini terjadi kerana arang kita menyerap tenaga haba. Tenaga haba tersebut kemudiannya akan melonjakkan tenaga arang kita tadi, yang asalnya berada pada spektrum mikrogelombang, kepada spektrum cahaya nampak, iaitu dalam bentuk warna merah. Andaikata kita terus memanaskan arang kita, kita akan dapati bahawa arang kita akan menyerap lebih banyak tenaga, sekaligus menaikkan lagi spektrum arang kita dari warna merah, kepada warna kekuning-kuningan.

Radiasi ni dipanggil sebagai radiasi jasad hitam (blackbody radiation). Masalahnya terjadi apabila saintis pada masa tu tak faham pasal radiasi ni. Dua formulasi yang dibuat dan diterimapakai adalah hukum Wein dan hukum Stefan-Boltzmann.Masalahnya, kedua-dua hukum ni ada limit dia. Jadi, dalam usaha Plancknak dapat “mentol ajaib”, Planck terpaksa buat satu perubahan terhadap fizik klasik; dia meng-kuanta-kan tenaga.

Bacaan Lanjut:

Helge Kragh, (2000). “Max Planck: The Reluctant Revolutionary.” Physics World, pp 31-35. https://pdfs.semanticscholar.org/7aeb/37159b682b0e5ce54cdeb2834ccb4dbcd5be.pdf

Encyclopaedia Britannica. “Electromagnetic Spectrum.” https://www.britannica.com/science/electromagnetic-spectrum

How Stuff Works – “How Night Vision Works.” https://electronics.howstuffworks.com/gadgets/high-tech-gadgets/nightvision.htm


Benteng Halimunan PDRM Yang Mengekang Bala Bintang Tiga

Ancαmαn pεnggαnαs komυnιs pada dua era Darurat iaitu 1948-1960 dan 1968-1989 merupakan satu αncαmαn negara yang tidak dipandang remeh. Tetapi bagi mengetahui kekuatan dan kelemahan mereka, keupayaan perisikan negara juga perlu ditambahbaik. Lantas, ini membawa kepada Cawangan Khas (SB) Polis Diraja Malaysia (PDRM) sebagai benteng halimunan menentang geng Bintang Tiga.

SB ditubuhkan pada 1948. Tetapi ia sebenarnya merupakan kesinambungan daripada Malayan Security Service (Perkhidmatan Keselamatan Tanah Melayu/Cawangan Khas/MSS) yang ditubuhkan sekitar tahun 1939. Peranan MSS ketika itu lebih mirip kepada agensi perisikan domestik British MI5 iaitu mengumpul maklumat perisikan.

Tetapi MSS berdepan banyak masalah dalam tempoh kewujudan singkatnya. Dua tahun selepas ia ditubuhkan, Jepun menduduki Tanah Melayu dan pendudukan tersebut berlangsung sehingga Ogos 1945. Situasi ini tidak dibantu dengan kesukaran mereka merekrut penterjemah dan pegawai perisik yang berkelayakan. Akibatnya, ini menyukarkan mereka membekalkan maklumat perisikan berkualiti kepada pasukan keselamatan. Atas sebab itulah, MSS kemudiannya dibubarkan dan digantikan dengan SB pada 23 Ogos 1948.

SB menerusi salah seorang figuranya, Leon Comber sedar kepentingan merekrut penterjemah terutama dalam kalangan orang Cina. Ini kerana kebanyakan dokumen yang dijumpai di kem-kem hutan atau anggota komυnιs yang ditangkap ditulis dalam Bahasa Cina. Bila ia diterjemah, ia mengandungi maklumat-maklumat penting seperti stor makanan rahsia, pergerakan geng Bintang Tiga dan tempat mereka mengadakan mesyuarat. Tetapi yang paling penting sudah pasti senarai aset Bintang Tiga yang dikenali sebagai Min Yuen.

Sebelum kita sambung, kami cadangkan korang dapatkan PERTEMPURAN DI HUTAN. Perjuangan menentang pεnggαnαs komυnιs semasa Darurat Kedua merupakan satu perjuangan yang sukar dan payah. Jerih-perih perajurit negara semasa melawan mereka boleh diketahui menerusi buku ini. Dapatkannya sekarang! Beli di Shopee: https://shopee.com.my/The-Patriots-Pertempuran-Di-Hutan-i.238336777.17131032084

Selain kekurangan penterjemah berbangsa Cina, SB juga berdepan masalah kekurangan perisik Cina. Ini disebabkan pada ketika itu, berlakunya pertεlαgαhan antara orang Melayu dengan orang Cina pasca-pendudukan Jepun dan Pentadbiran Tentera British (BMA). Walaupun suhu ketegangan berjaya diredakan, masih wujud rasa curiga antara satu sama lain. Ini ditambah dengan kebanyakan anggota pasukan keselamatan ialah orang Melayu dengan majoriti geng Bintang Tiga ialah orang Cina.

Bagaimanapun, itu tidak bermakna orang Cina menyokong pendekatan ganas Bintang Tiga. Bagi mereka, pendekatan sebegitu lebih banyak membawa keburukan daripada kebaikan – satu perspektif yang mendorong SB merekrut pegawai-pegawai perisik berbangsa Cina. Bagaimanapun, nak latih mereka sebagai perisik bukan sesuatu yang mudah. Tempoh terbaik untuk melatih mereka ialah selama dua hingga tiga tahun – satu tempoh yang lama jika nak mengesan pergerakan atau mendapatkan maklumat terbaru musuh.

Bila sudah diberi kebenaran untuk beroperasi, pegawai-pegawai SB berdepan cabaran baru: macam mana nak kenalpasti Min Yuen? Ini kerana mereka melakukan pelbagai pekerjaan seperti penoreh getah, petani atau peniaga kecil. Sekali pandang, mereka sama saja dengan orang awam lain.

Selain itu, bila menyampaikan maklumat kepada geng Bintang Tiga di hutan, Min Yuen menggunakan kurier-kurier tertentu yang boleh dipercayai untuk menyampaikan maklumat kepada penggαnαs komυnιs dalam hutan. Tugas mereka mudah: sampaikan maklumat walau dengan apa cara sekalipun. Kalau mαtι, mαtιlah asalkan maklumat sampai kepada ketua kumpulan atau tidak dipintas oleh pasukan keselamatan.

Min Yuen mempunyai sebab kukuh memperlakukan kurier sedemikian rupa. Rupanya, setiap maklumat ditulis dalam Bahasa Cina tetapi dalam kod perkataan tertentu. Hanya orang komunis saja boleh faham makna setiap frasa dalam maklumat yang dihantar. Di samping itu, ia turut dihantar dalam bentuk gulungan kertas kecil yang boleh dimasukkan dalam jahitan seluar dan baju atau pemegang basikal. Bila kurier diperiksa pihak berkuasa, mereka dapat terlepas dengan mudah sebelum masuk ke hutan dan menyelesaikan tugasan mereka.

Bagi pasukan keselamatan tidak kira era Darurat mana, memintas apa yang dipanggil sebagai ‘mesej gulung’ ini amat penting. Ini kerana mesej tersebut boleh saja mengandungi arahan berbentuk serangan hendap, sabotaj atau mesyuarat membabitkan geng Bintang Tiga. Justeru, bila mesej sebegini dipintas, ini memudahkan pasukan keselamatan membuat perancangan awal termasuk menempatkan pasukan lebih awal dengan tujuan menangkap atau membυnυh geng Bintang Tiga.

Salah satu mesej yang berjaya dipintas pihak berkuasa ialah perjumpaan geng Bintang Tiga di Ipoh pada 15 Oktober 1952. Mesej ini dijumpai oleh pasukan keselamatan selepas berjaya menahan seorang kurier Min Yuen. Ini membolehkan mereka mengatur pergerakan pasukan keselamatan di tempat perjumpaan bagi mencekup atau membunuh mereka. Ini menunjukkan walau selicik mana usaha Min Yuen melindungi mesej rahsia mereka, lambat-laun ia akan dapat dikesan oleh pasukan keselamatan hasil usaha keras SB.

Semua ini tidak akan berlaku tanpa keupayaan SB menukar penyokong atau ahli Bintang Tiga yang ditahan menjadi aset mereka. Apabila mereka ditahan, berita penahanan mereka tidak akan dihebahkan kepada umum terlebih dahulu. Semasa tempoh tahanan (tujuh hingga 14 hari), penyokong atau ahli komυnιs akan dinilai dan disoal siasat oleh anggota SB berbangsa Cina.

Semasa tempoh inilah, si penyoal siasat akan berusaha memenangi hati tahanan dengan menggunakan kaedah psikologi. Kadang-kadang proses ini memakan masa berhari-hari, berminggu-minggu atau berbulan-bulan. Walaupun proses ini mengambil masa yang lama, pada akhirnya, jika si tahanan memilih bekerjasama dengan kerajaan, ia merupakan satu kemenangan kepada pihak SB.

Disebabkan tempoh masa terhad membabitkan tahanan berstatus ahli Bintang Tiga, penyoal siasat SB mempunyai 72 jam untuk menentukan maklumat yang diraih daripada tahanan itu sahih atau tidak. Ini kerana selepas tempoh itu, anggota-anggota Bintang Tiga pasti mengesyaki bahawa rakan mereka kini dalam tahanan pihak berkuasa. Justeru, sebarang maklumat yang cuba digunakan selepas itu dianggap tidak bernilai.

Semasa soal siasat, si penyoal terlebih dahulu akan menanyakan dua set soalan kepada tahanan. Pertama, nama, bangsa dan dialek percakapan yang digunakan si tahanan. Kedua, si tahanan akan ditanya tentang pangkatnya dalam Bintang Tiga, tempoh berada dalam hutan, unit Bintang Tiga mana yang disertainya dan jika ada ahli-ahli komυnιs yang mahu menyerah diri. Jika ada, maka si tahanan akan ditanya sama ada mahu kembali semula ke hutan dan membantu pasukan keselamatan memujuk mereka untuk menyerah diri.

Biasanya, dua set soalan ini dapat dijawab dengan mudah lagi-lagi selepas tahanan menyatakan kesudian bekerjasama dengan pihak berkuasa. Tetapi jika tahanan masih enggan bekerjasama, maka setiap jawapan yang diberi akan dinilai oleh sekumpulan penilai SB seramai tiga hingga lima orang. Mereka akan menentukan sama ada maklumat tersebut masih lagi berguna atau tidak untuk kegunaan pasukan keselamatan di perbatasan.

Setelah ditukar sebagai aset kerajaan, ahli Bintang Tiga yang menyerah diri atau ditangkap akan kembali ke hutan. Mereka akan menyusup kembali dalam unit asal mereka dan memujuk mana-mana ahli Bintang Tiga untuk menyerah diri. Mereka juga bertanggungjawab menunjukkan tempat simpanan rahsia Bintang Tiga termasuk senjata dan makanan serta tempat pesanan Min Yuen dihantar. Akhir sekali, mereka juga boleh menterjemah dan memecah kod dokumen-dokumen komυnιs agar dapat dihantar kembali ke SB.

Logik akal, tugas sebegini yang sepatutnya dianggap mencabar. Tetapi tugas paling mencabar untuk bekas ahli Bintang Tiga yang kerja dengan SB ialah duduk di stesen mendengar (listening post). Kebiasaannya, individu yang duduk di situ dipilih kerana pandai menyesuaikan diri dengan persekitaran dan bijak menjaga diri.

Sebagai tukaran kepada usaha mereka, SB akan membayar sejumlah wang kepada mereka dengan ingatan agar tidak terlalu boros berbelanja.Ini kerana sebarang perbelanjaan yang tidak masuk akal akan dikesan oleh orang tempatan mahupun ahli Bintang Tiga. Silap haribulan, ada yang mengesyaki mereka sebagai pemberi maklumat kerajaan. Kantoi, memang nasib kena bυnυh!

Kebiasaannya, stesen mendengar ini ditempatkan di tempat-tempat strategik dari kuil dan kedai makan hinggalah Kampung Baru. Tetapi masalahnya, maklumat yang diraih kadang-kadang tidak lengkap atau tidak tepat. Jadi, pihak SB terpaksa melipatgandakan usaha bagi memastikan maklumat tersebut cukup untuk dihantar kepada pasukan keselamatan.

Kejayaan SB berjaya memusnahkan usaha gerakan komυnιs dari 1948 hingga 1960. Kejayaan sama turut diulangi apabila Darurat Kedua berlaku dari 1968 hingga 1969. Tetapi harga kejayaan SB untuk Darurat Kedua amat besar. Ramai anggota SB semasa tempoh tersebut mαtι dibυnυh oleh geng Bintang Tiga di beberapa negeri seperti Kedah, Selangor dan Kuala Lumpur. Tetapi kerana pεngorbαnαn tidak didendang pihak SBlah, akhirnya Bintang Tiga meletak sεnjαtα dan memeterai perjanjian damai dengan kerajaan pada 1989.

Kami mempunyai banyak buku – fiksyen dan bukan fiksyen – yang tersedia untuk dinikmati kalian. Buku-buku kami boleh dibeli di https://shopee.com.my/thepatriotsasia

RUJUKAN

Mohamed Yasid, A.F. (2016). PERANAN PASUKAN CAWANGAN KHAS POLIS DIRAJA MALAYSIA (PDRM) DALAM MENANGANI (ditapiskan), 1968-1989. Jurnal Sejarah, No. 25, Bil. 2.

Mohamed Yasid, A.F dan Abdul Rahman, A.A. (2018). THE ROLES OF POLICE SPECIAL BRANCH IN ELIMINATING (ditapiskan) 1948-1960: AN ANALYSIS. Jurnal Sejarah, No. 27, Bil. 2.


Pengeboman Dari Orbit: Fantasi Atau Realiti?

Pengeboman dari orbit atau orbital bombardment, ramai anggap ianya satu imaginasi semata-mata. Jika ada pun, ia hanya dalam lingkungan dunia filem atau permainan komputer. Bagi peminat siri G.I Joe, anda pasti mengingati Projek Zeus yang digunakan Cobra untuk memaksa pemimpin dunia tunduk pada permintaan mereka. Peminat Call of Duty pula pasti takkan lupa imej ODIN yang digunakan oleh Persekutuan Amerika untuk mengebom bandar-bandar di barat daya Amerika Syarikat dalam Call of Duty: Ghosts. Persoalannya, apakah ia masih bersifat fantasi atau sebenarnya sudah wujud?

Teori pengeboman dari orbit ini sebenarnya sudah difikirkan sejak tahun 1950-an lagi. Veteran tentera Amerika Syarikat dan pengkaji operasi Boeing pasca-Projek Manhattan dan ujian nuklear First Lightning Rusia, Jerry Pournelle membayangkan sistem persenjataan di mana peluru bukan lagi peluru konvensional atau bahan letupan kimia tetapi rod besar yang diperbuat daripada besi berat yang dijatuhkan dari orbit. Rod yang dipanggil tungsten kilat ini akan memberi kesan besar kepada mana-mana sasaran, sekaligus memberi kemusnahan besar termasuk bunker atau kubu, contoh reaktor nuklear negara-negara musuh atau bunker persembunyian sasaran bernilai tinggi (HVI).

Pengalaman Pournelle dalam bidang aeroangkasa membantu kariernya sebagai wartawan dan penulis genre sains fiksyen. Senjata super ini dipanggil Pournelle sebagai Projek Thor. Sementara sesetengah memanggil projek imaginasi ini sebagai Rod Dari Tuhan (Rods From God). Bagi pengkaji senjata, senjata super ini diklasifikasikan sebagai pelancar tenaga kinetik, sebuah pelancar tebal lagi pantas yang beroperasi tanpa memerlukan sistem kompleks dan bahan kimia yang memusnahkan semua yang berada di laluannya.

Jika ada kata idea ini sesuatu yang baru, ianya bukanlah sesuatu asing kerana konsep ini sudah digunakan sejak zaman-berzaman dari tamadun China hingga kempen Conquistadors yang diketuai Herman Cortes ke atas orang-orang Aztec. Semasa dan selepas Perang Dunia Kedua (WWII), tentera udara melancarkan bom-bom Lazy Dog di medan pertempuran di Korea dan Vietnam. Semasa Perang Vietnam, Lazy Dog ini jatuh dengan kelajuan 500 batu sejam dan boleh menembusi sembilan inci konkrit selepas dijatuhkan dari ketinggian 3,000 kaki.

Senjata ini sebenarnya kadangkala tidak memerlukan graviti. Dalam beberapa dekad ini, pihak tentera menggunakan penembus tenaga kinetik atau dikenali sebagai KEP, di mana kelongsong dibalut dengan sabot dan ditembak dengan kelajuan tinggi, daripada dijatuhkan dari udara dengan tujuan menembusi perisai atau kubu tentera. Konsep ini yang mendorong kepada pembangunan meriam elektromagnet yang boleh menembak pelancar kelajuan tinggi seberat 25 paun dengan kekuatan tenaga 32 megajul. Pelancar ini berkemampuan menembusi tujuh plat besi dan memusnahkan semua jenis perisai yang seharusnya boleh melindungi sasaran. Tak kira apa jenis pendekatan yang digunakan, ia masih menggunakan konsep sama: mengenai sasaran dengan sesuatu yang keras dengan kelajuan tinggi. Buktinya, pada tahun 2013, Skuadron Ujian Tentera Udara Amerika Syarikat 846 dan saintis-saintis dari Makmal Kebangsaan Lawrence Livermore menembak pelancar tenaga kinetik iaitu peluru tungsten dengan kelajuan 3,500 kaki sejam, lebih laju dari kelajuan bunyi di Pangkalan Tentera Udara Holloman di New Mexico. Dan baru-baru ini, Pentagon turut menguji pelancar kelajuan tinggi dengan bantuan meriam Howitzer Tentera Darat Amerika Syarikat. Pihak Tentera Laut Amerika Syarikat berharap apabila meriam tersebut siap, ia boleh melancarkan kelongsong pada kelajuan 4,500 batu sejam, enam kali ganda lebih laju dari kelajuan bunyi.

Menurut Matt Weingart, pengurus program pembangunan senjata di Lawrence Livermore menyifatkan bahan letupan nampak cantik dari segi kemusnahan sasaran tetapi ia sama sekali berbeza dengan KEP. Ini kerana pelancar ini mengambil kira soal fizik. Berbeza dengan bom di mana ia menyebarkan terlebih dahulu gelombang letupan disusuli serpihan bom tersebut, pelancar ini bergerak dengan pantas pada sasaran. Semasa ia mengenai sasaran, tenaga pelancar menggerakkan serpihan tanpa perlu menggunakan bahan kimia. Semakin laju pergerakan dan berat pelancar, impak kerosakan pada sasaran juga akan bertambah besar.

Bagi pegawai-pegawai tentera dan jabatan pertahanan, impak Projek Thor/Rod Dari Tuhan ini tidak dipandang sepi oleh mereka. Ini kerana mereka sedang melihat semua aplikasi bersesuaian berkenaan projek ini. KEP digemari mereka bukan saja nampak elegan dan berpatutan dari segi kos tetapi juga kerana ketepatan senjata ini. Pelancar ini boleh saja memusnahkan sasaran berperisai dan memusnahkan semua struktur dengan tepat, sama ada dengan artileri atau dari platform udara atau orbit. Menurut Weingart, idea ini dilihat mampu memusnahkan musuh tanpa perlu membahayakan anggota tentera atau kelengkapan mereka. Ketepatan KEP bukan saja dari segi sasaran tetapi juga dapat mengurangkan bilangan orang yang cedera atau terbunuh.

KEP juga dilihat menawarkan jalan tengah antara bom yang dipandu sistem pemanduan global (GPS) dengan bom bukan nuklear berkuasa tinggi seperti Massive Ordinance Air Blast (MOAB). MOAB baru-baru ini digunakan dalam kempen pengeboman Amerika Syarikat ke atas pengganas-pengganas Daish di Afghanistan pada April tahun ini. Dengan menentuukur ketumpatan KEP, tentera boleh memilih sama ada menyerang sebuah kereta kebal atau menghapuskan seluruh briged tanpa perlu risau kesan bom seperti yang ditinggalkan bom nuklear.

Tetapi persoalannya, mengapa pihak tentera beria-ia sangat nakkan KEP ini sebahagian daripada gudang senjata Amerika Syarikat? Ramai berpandangan ia merupakan sebahagian daripada taktik terkini Amerika dalam menangani ancaman nuklear Rusia seperti dinyatakan dalam Pelan Peperangan Generasi Baru Rusia oleh Jabatan Pertahanan Amerika Syarikat. Dengan mengambilkira taktik serupa digunakan Rusia dalam kempen mereka di Ukraine dan Syria, maka tidak hairanlah mengapa pihak Amerika juga terdesak untuk menggunakan senjata serupa di medan perang.

Buat masa ini, Projek Thor/Rod Dari Tuhan ini masih lagi dalam lingkungan imaginasi manusia. Kalau ia wujud sekalipun, ia mungkin mengambil masa berdekad-dekad lamanya sebelum kita dapat lihat versi sebenar Zeus, ODIN atau Thor ini di angkasa lepas. Satu lagi halangan yang perlu diambilkira ialah Perjanjian Angkasa Lepas yang dimeterai 107 negara pada tahun 1967. Menerusi perjanjian ini, negara-negara tidak dibenarkan meletakkan sebarang jenis senjata dari atau dalam orbit bumi. Jika mana-mana kuasa besar mengada-ada mahu mewujudkan sistem persenjataan di orbit bumi seperti yang dibayangkan Ronald Reagan melalui Inisiatif Strategik Pertahanan (SDI), pasti akan wujud penentangan dari semua negara lain. Dan secara tidak langsung, jika ianya dibenarkan, ia sebenarnya mewujudkan satu lagi perlumbaan senjata ke tahap paling radikal pernah disaksikan manusia.

SUMBER


Bagaimana Mesir Purba Memumiakan Mayat Mereka?

Mesir Purba dan peradabannya kaya dengan budaya dan kepercayaan yang langka, walau adakalanya ia kelihatan aneh pada pandangan kita. Bagi mereka, setiap satunya mengandungi makna yang mendalam lebih-lebih lagi jika ia melibatkan kepercayaan agama.

Antara tradisi paling utama bagi mereka ialah mumifikasi. Umumnya, amalan mengawet ma.yat bukanlah sesuatu yang asing bagi tamadun-tamadun di dunia. Namun mumifikasi mengecapi kesempurnaan dalam tamadun Mesir Purba, di mana ia diamalkan selama ribuan tahun.

Melihat daripada sudut bahasa, perkataan ‘mummy’ diambil daripada ‘mumia’ (Bahasa Latin) sambil Bahasa Latin sendiri meminjamnya daripada perkataan mūmiya ( مومياء) dalam Bahasa Arab. Perkataan tersebut didapati berakar daripada perkataan mūm (Bahasa Parsi) yang membawa maksud ‘lilin’.

Perkataan tersebut digunakan bagi merujuk kepada mana-mana ma.yat yang diawet – sama ada secara sengaja mahupun semula jadi – dan tidak hanya mengkhusus kepada mumia Mesir Purba semata-mata. Cuma, tidak dinafikan yang bukan semua mumia mampu menandingi daya tarikan yang dimiliki oleh mumia-mumia yang ada di Mesir Purba.

Antara mumia paling tua di Mesir Purba ialah enam mumia dari zaman pra-dinasti yang dijumpai di Gebelein. Mumia-mumia yang berusia dari tahun 3,4000 SM ini terawet secara semula berkat cuaca dan persekitaran yang kering di Gebelein, sebuah bandar yang berjarak kira-kira 40 km di selatan Thebes.

Keenam-enam mumia Gebelain ini dianggap signifikan kerana ia datang dari peringkat terawal dalam sejarah ketamadunan Mesir Purba, sekali gus memberikan maklumat berkaitan perkembangan tradisi mumifikasi.

Tambahan, tiga daripada mumia tersebut masing-masing ditutupi oleh tikar rumput, kulit haiwan, dan daun kelapa yang mungkin bertujuan membantu proses mumifikasi. Keadaan ini dilihat janggal, kerana rata-rata ma.yat pada era pra-dinasti dikebu.m.ikan dalam keadaan tanpa seurat benang. Amat jarang ia dibalut atau ditutup dengan kain. Apapun, amalan sebegini kemudian mendorong kepada pembentukan kaedah mumifikasi yang lebih rumit.

Bagi masyarakat Mesir Purba, kema.ti.an dan kehidupan sesudah ma.t.i merupakan salah satu elemen penting dalam agama anutan mereka. Mumifikasi, justeru tidak terkecuali. Mereka percaya bahawa ma.y.at perlu dipelihara tubuhnya supaya dapat bangkit semula di alam kema.ti.an.

Kepercayaan ini bertunjang kembali kepada konsep sembilan bahagian jiwa menurut masyarakat Mesir Purba, di mana salah satunya ialah ka, esensi kehidupan atau nyawa. Ketika seseorang individu itu ma.t.i, ka dipercayai keluar meninggalkan jasad. Ia hanya boleh masuk kembali ke dalamnya jika keadaan jasad masih terpelihara.

Jasad yang terpelihara dipercayai dapat bersemuka dengan Osiris di alam kema.ti.an, lalu menyatu kembali dengan jiwanya dan menjalani kehidupan abadi di sana. Justeru, andai jasad tidak dipelihara, maka proses kebangkitan semula tidak dapat disempurnakan.

Secara bertahap tetapi pasti, masyarakat Mesir Purba menyempurnakan kemahiran mereka dalam tradisi mumifikasi. Salah satu elemen utama yang membantu mereka ialah natron, sejenis garam yang boleh didapati di Wadi Natrun, sebuah lembah di utara Mesir.

Natron mengandungi sodium karbonat dekahidrat, serta sejumlah kecil sodium klorida dan sodium sulfat. Kombinasi ini membuatkan natron berfungsi sebagai ejen pengering semula jadi yang berkesan, sekali gus amat membantu dalam proses mumifikasi.

Proses tersebut bukan sekadar rumit dan memakan masa yang panjang, tetapi ia juga tidak terlalu menyenangkan. Mumifikasi kebiasaannya dimulakan dengan mengeluarkan otak – sama ada dengan menggunakan sejenis cangkuk yang dimasukkan melalui hidung atau sejenis batang yang digunakan bagi mene.mbu.si tengkorak lalu mencairkan otak.

Setelah tempurung kepala usai dikosongkan, ia diisi dengan campuran wangian dan damar pokok. Campuran ini bertujuan meminimakan bau busuk, di samping menghentikan proses pere.pu.tan sisa cecair otak yang tertinggal pada tengkorak.

Kemudian, proses mumifikasi berpindah ke bahagian abdomen. Tubuh dibe.d.ah dan organ-organ utama dikeluarkan lalu disapu dengan garam atau natron, sebelum ditempatkan di dalam balang khusus untuk dise.ma.dikan bersama jasad yang telah dimumifikasi. Kebiasaannya, jantung dikecualikan daripada proses ini – ia dibiar tidak berusik. Bahagian tubuh yang dikosongkan ini kemudian diisi dengan campuran yang sama seperti tadi.

Sesudah itu, keseluruhan bahagian jasad disapu dengan natron  dan dibiarkan selama 30 hingga 70 hari bagi menyempurnakan proses dehidrasi. Kemudian, barulah ia boleh diawet dan dimumifikasi – di mana jasad dimandikan, disapu dengan minyak wangi, dan seterusnya diselaputi dengan damar yang bertujuan menguatkan lekatan kain balutan. Bagi golongan atasan, proses mumifikasi diakhiri dengan memakaikan topeng mumia.

Secara umum, proses mumifikasi dibahagikan kepada tiga kelas – iaitu kelas atasan (melibatkan proses yang terperinci seperti di atas), kelas pertengahan, dan kelas bawahan (khusus buat rakyat miskin). Petugas yang menguruskan proses mumifikasi juga dibahagikan mengikut kelas masing-masing, di mana kelas atasan diuruskan oleh pendeta berpangkat tinggi manakala kelas bawahan diuruskan oleh pendeta baru.

Sebahagian keluarga miskin bahkan memilih untuk melakukan sendiri proses mere.pu.tkan ma.y.at sebelum menyerahkannya kepada pihak pendeta untuk diawet. Hal ini lebih utama bagi ma.y.at wanita, kerana kebiasaannya ia dice.ma.ri dengan noda nekro.fi.lia.

Secara tidak langsung, tradisi mumifikasi menggambarkan keadaan sosial masyarakat Mesir Purba. Pada satu sisi, ia memperlihatkan pembahagian kasta yang ketara. Namun pada sisi lain, ia menekankan peri pentingnya kema.t.ian sebagai elemen utama dalam kepercayaan mereka.

Masyarakat Mesir Purba tidak hanya mementingkan mumifikasi jasad, tetapi juga organ dalaman. Justeru, ia ditempatkan di dalam empat balang khusus yang dipercayai dilindungi oleh empat putera Horus, iaitu Hapy, Duamutef, Imsety, dan Qebhseneuf.

Masing-masing mempunyai peranan yang tersendiri. Hapy si dewa berkepala beruk melindungi paru-paru. Duamutef si dewa berkepala anjing memelihara perut. Usus besar dan kecil dijaga oleh Qebhseneuf si dewa berkepala helang, manakala Imsety yang berkepala manusia pula menjaga hati.

Jantung juga merupakan antara organ dalaman yang penting. Cuma, ia tidak dikeluarkan daripada tubuh supaya dapat ditimbang di neraca Dewi Maat semasa roh men.di.ang berada di Dewan Pengha.kim.an.

Proses mumifikasi dan kepercayaan yang berkaitan dengannya dapat dilihat dengan ketara dalam ma.ka.m firaun, bangsawan, dan golongan atasan. Antara contoh paling utama ialah makam Tutankhamun, firaun tersohor dari Dinasti Ke-18. Walaupun usianya menjangkau hampir 3,300 tahun, keadaan jasadnya diawet dengan agak sempurna.

Ia dipersiapkan dengan segala keperluan untuk mengharungi alam kema.ti.an. Jasadnya dilindungi oleh tiga lapis keranda. Ketiga-tiga kera.nd.a ini pula ditempatkan di dalam sebuah sarcophagus yang ditutupi oleh empat lapisan lain.

Sementara itu, jasad Tutankhamun sendiri dibalut dengan kain linen dan disapu dengan minyak khusus. Setiap lapisan balutan mengandungi barangan berharga yang diperuntukkan buat beliau di alam kema.ti.an. Sehingga hari ini, mumia Tutankhamun dan segala barang perse.ma.di.annya dianggap sebagai salah sebuah penemuan arkeologi terpenting di Mesir.

Proses mumifikasi tidak hanya melibatkan manusia. Haiwan juga menjalani proses yang sama. Sebahagiannya dimumifikasi untuk menjadi peneman tuannya di alam sana. Sebahagian yang lain pula dimumifikasi sebagai sembah kor.b.an buat dewa.

Memandangkan dewa-dewi Mesir Purba mempunyai ciri-ciri atau rupa-paras haiwan, maka haiwan khusus selalu dikor.ba.nkan sebagai bentuk pemujaan. Lingkungan arkeologi misalnya, pernah menjumpai tanah perku.bu.ran yang dipenuhi sepenuhnya oleh mumia haiwan – helang, buaya, angsa, kucing, babun, ikan, luwak, anjing, kumbang, ular, dan banyak lagi. Dianggarkan, tanah perku.bu.ran di Saqqara sahaja menempatkan lebih 500,000 mumia angsa.

Bagi pandangan moden, amalan sebegini mungkin menyebalkan. Namun masyarakat Mesir Purba menerimanya sebagai suatu amalan murni. Mumifikasi, menurut mereka, adalah jalan yang membolehkan jiwa kembali ke alam kem.at.ian.

Sebagai kesimpulan, proses mumifikasi atau pengawetan ma.yat berbeza bagi setiap tamadun. Bagi tamadun Mesir Purba, ia secara tidak langsung menjadi jendela yang membolehkan kita melihat dan menjengah ke situasi sosial pada zaman mereka. Ia menggambarkan kemajuan Mesir Purba dalam sudut perubatan, kerumitan mereka dalam sistem kepercayaan, dan perbezaan kasta dalam ranah kehidupan.

TERJEMAHAN
Aleksa Vučković. (8 Mac 2021). Ready for the Afterlife: The Mummification Process in Ancient Egypt. Ancient Origins.


Kapu – Undang-Undang Adat Masyarakat Hawaii

Bagi masyarakat asli yang hidup di Kepulauan Hawaii, kapu merupakan elemen penting dalam kehidupan seharian. Ia dianggap sebagai satu perundangan yang mendasari urusan keagamaan dan pentadbiran masyarakat, di samping banyak mempengaruhi gaya hidup dan peranan jantina.

Kapu sangat ditaati hinggakan sesiapa sahaja yang melanggarnya akan dijatuhi hukuman ma-ti. Satu-satunya tempat perlindungan bagi mereka yang melanggar kapu ialah Pulau Pu’uhonua o Honaunau. Sebaik berada di sana, tiada siapa yang dapat mengapa-apakan mereka. Hal ini kerana pulau tersebut dianggap keramat, justeru kadangkala ia turut dijadikan sebagai kawasan perlindungan semasa waktu pepe-rangan.

Berbalik kepada kapu, secara bahasa ia membawa maksud ‘larangan’ atau ‘hal keramat’. Antonim bagi kapu pula adalah noa yang bermaksud ‘bebas dari peraturan’. Kapu biasanya dimanfaatkan oleh golongan penguasa dan pendeta untuk mengekalkan pengaruh mereka. Kononnya, setiap kapu yang ditetapkan ke atas manusia adalah perintah dari dewa-dewi. Maka, penguasa dan pendeta bertanggungjawab memastikan kapu ditegakkan.

Antara kapu yang boleh dijadikan contoh adalah ai’kapu, iaitu perundangan yang menetapkan batas-batas pergaulan antara kaum lelaki dan wanita. Kapu ini juga melarang individu yang berlainan jantina dari makan bersama.

Menurut legenda, peraturan ini berasal-usul dari kisah Wakea (Bapa Langit) yang mahu meniduri anak perempuannya, Ho’ohokulani. Untuk mencapai hasratnya itu, Wakea mencipta alasan yang membolehkannya menemui Ho’ohokulani tanpa membangkitkan amarah mahupun syak wasangka isterinya. Susulannya, lahirlah ketetapan ai’kapu yang menjadi amalan masyarakat asli di Kepulauan Hawaii.

Seiring peredaran waktu, larangan demi larangan tambahan dalam hal pemakanan dikenakan ke atas kaum wanita. Mereka tidak dibenarkan memakan daging khinzir (kerana ia adalah tubuh Dewa Lono), pisang (tubuh Dewa Kanaloa), kelapa (tubuh Dewa Ku), dan ikan merah atau ikan bersaiz besar. Dek kerana itu, kebanyakan kaum wanita asli di Hawaii menjadikan rumpai laut sebagai makanan ruji.

Antara ketetapan penting yang lain adalah kapuhili. Kapu yang satu ini merangkumi dua elemen, iaitu kapu ku mamao (waktu di mana masyarakat umum dilarang berada berhampiran penguasa) dan kapu noho (waktu untuk menghadap penguasa). Menurut mereka, ketetapan ini digubal bagi memelihara mana (kuasa rohani) dalam diri penguasa (kahuna) dan pendeta (ali’i). Dua golongan tersebut diyakini sebagai perantara di muka bumi – menghubungkan antara manusia dan dewa-dewi.

Di dalam catatan David Malo (1795-1853) yang berjudul Hawaiian Antiquities, ada disenaraikan beberapa kapu utama secara ringkas. Antaranya adalah sebagaimana berikut:

Pelaksanaan kapu kebiasaannya dipantau oleh seorang petugas yang disebut sebagai ‘ilamuku. Jika ada mana-mana anggota masyarakat yang didapati melanggar undang-undang tersebut, hukuman ma-ti akan segera dijatuhkan ke atasnya tanpa dakwa-dakwi lagi. Ia dijalankan dengan berbagai-bagai cara; dicemeti, direjam, dijerut, direndam (hingga lemas), atau diba-kar hidup-hidup.

Belas ihsan sama sekali tiada tempat di dalam hukuman. Bagi mereka, pendekatan berlembut hanya akan memburukkan lagi keadaan, di samping mengundang malapetaka yang besar. Sebabnya, melanggar kapu adalah umpama membangkitkan kemurkaan dewa-dewi.

Satu-satunya harapan buat pelanggar kapu adalah membawa diri ke Pulau Pu’uhonua, pantas sebelum diberkas oleh ‘ilamuku. Sebaik sahaja berada di sana, kahuna (penguasa tempatan) sendiri akan memberikan perlindungan, tempat berteduh, dan kadangkala pengampunan. Dosa pelanggar kapu biasanya diampunkan setelah mereka melakukan ritual-ritual tertentu, di mana sesudah itu, kehadiran mereka akan diterima semula dalam kalangan masyarakat.

Bagaimanapun, perundangan kapu dihapuskan pada tahun 1819 oleh Raja Kamehameha II atas dorongan Keopuolani (ibundanya) dan Ka’ahumanu (ratu ayahandanya). Polisi baru ini bertujuan meningkatkan kondisi hidup kaum wanita asli Hawaii.

Penghapu-san tersebut disimbolisasikan menerusi upacara jamuan yang dihadiri oleh kaum lelaki dan wanita, yang selama ini dilarang makan bersama. Secara tidak langsung, polisi tersebut juga melonjakkan nama Raja Kamehameha II dalam lembaran sejarah.

Pada hari ini, kapu masih wujud di Hawaii dalam bentuk perundangan berkaitan pemeliharaan alam sekitar. Perkataan ‘kapu’ biasanya ditulis pada papan tanda sebagai larangan memasuki kawasan-kawasan tertentu bagi tujuan memeliharanya dari anasir luar.

TERJEMAHAN
Kerry Sullivan. (9 Disember 2016). The City of Refuge: Ancient Hawaiian Sanctuary Protected Law Breakers from Death Sentence. Ancient Origins.


Bencana Alam Percepat Proses Penuaan Monyet

Perubahan iklim sudah membawa pelbagai musibah cuaca yang bersifat ekstrem. Dan ia boleh mempercepat proses penuaan dalam kalangan spesies haiwan termasuk manusia. Buktinya, anda hanya perlu melihat monyet-monyet yang terselamat dari Taufan Maria pada tahun 2017 di Pulau Cayo Santiago, Puerto Rico.

Selepas mengambil sampel monyet-monyet ini, mereka mendapati taufan kategori lima itu mempercepatkan proses penuaan secara genetik monyet untuk purata tempoh dua tahun. Jika ini dibandingkan mengikut tahun jangka hayat manusia, ia bersamaan dengan tujuh hingga lapan tahun. Dapatan kajian ini turut mendedahkan kesan biologi yang lebih signifikan terhadap spesies primat itu sekiranya corak cuaca ekstrem ini berterusan.

Taufan Maria yang berlaku pada September 2017 meragut lebih 3,000 nyawa dan memutuskan bekalan elektrik untuk 3.4 juta penduduk selama beberapa minggu. Taufan ini juga turut membawa kerugian harta benda sebanyak AS$100 bilion (RM419.2 bilion).

Walaupun penuaan yang berkait dengan bencana alam masih lagi belum dibuktikan berlaku kepada manusia, itu tidak bermakna ia boleh dipandang enteng. Ini kerana monyet berkongsi pelbagai ciri biologi dan tingkah laku dengan manusia termasuk kesan penuaan terhadap badan. Justeru, usah terkejut proses penuaan radikal yang dialami monyet-monyet ini boleh berlaku kepada manusia.

Kajian yang diterbitkan dalam jurnal Proceedings of the National Academy of Science ini membabitkan sepasukan pakar antarabangsa dari pelbagai institusi. Ini termasuk Institut Penyelidikan Primat Carribean, Universiti Exeter, Universiti Pennsylvania dan Universiti New York. Walaupun hanya 2.75% populasi monyet di Cayo Santiago mati akibat Taufan Maria, saintis ingin mengetahui apakah kesan musibah sebegini kepada monyet-monyet yang terselamat.

Bagi menjayakan kajian ini, 100 sampel diambil dari 100 ekor monyet pasca-Taufan Maria. 100 sampel ini dibandingkan dengan 400 sampel monyet yang diambil beberapa tahun sebelum Taufan Maria melanda Puerto Rico. Hasil analisis mendedahkan sesuatu yang mengejutkan: proses penuaan yang lebih cepat pada sistem imun monyet-monyet pasca-taufan.

Antara gen-gen yang terkesan ialah gen yang berkait dengan keradangan, proses penghasilan dan pembentukan protein, tindak balas adaptasi sistem imun dan sel-T. Gen yang berkait dengan keradangan menunjukkan angka ekspresi lebih tinggi pasca-taufan. Sementara gen yang berkait dengan proses protein, sistem imun dan sel-T pula menjadi perlahan akibat bencana sama. Gen-gen ini turut dikatakan menjadi punca penyakit kardiovaskular dan Alzheimer.

Kajian sama turut mendapati sesetengah monyet mengalami proses penuaan yang lebih pantas daripada monyet lain. Bagi Profesor Lauren Brent dari Universiti Exeter, ini mungkin dipengaruhi oleh faktor persekitaran seperti sistem sokongan sosial. Sistem sebegini dilihat mempengaruhi tindak balas monyet kepada bencana alam.

Brent melihat sistem sosial dapat membantu monyet mengatasi kesan bencana dan muncul lebih kuat daripada sebelumnya. Beliau melihat sistem ini dapat membantu manusia untuk hidup lebih sihat dan lebih lama untuk jangka masa panjang.

Ini dapat dilihat dalam satu dapatan kajian lain bahawa monyet yang mempunyai rakan baik boleh hidup lebih lama. Ini berdasarkan pemerhatian yang dibuat selama tujuh tahun di Cayo Santiago membabitkan 219 ekor monyet. Menurut Profesor Brent dalam kajiannya yang diterbitkan dalam jurnal Proceedings of the Royal Society B, monyet sebegini bukan saja diterima oleh semua tetapi mampu memberi kelebihan dari segi kecergasan dan kesihatan.

Dapatan ini turut disokong oleh Profesor Sam Ellis dari Pusat Penyelidikan Tingkah Laku Haiwan, Universiti Exeter. Beliau melihat monyet yang mempunyai rakan baik sebegini meraih pelbagai kelebihan. Ini termasuk kerjasama lebih berkesan dalam pelbagai aktiviti seperti mendapatkan makanan dan membentuk pakatan dengan monyet-monyet lain.

Satu perkara yang mahu ditambahbaik para pengkaji untuk kajian seterusnya ialah mengukur kadar penuaan dalam kalangan setiap monyet di Cayo Santiago. Mereka berharap untuk kajian seterusnya, kajian jangka panjang bagi setiap monyet dapat dibuat bagi mencari kaitan antara penuaan dari segi biologi, kepayahan dan struktur sosial bila berdepan bencana alam.

Monyet mula diperkenalkan di Cayo Santiago pada 1938 menerusi 409 ekor monyet yang diimport dari India. Ia dibawa ke pulau berkenaan bagi mewujudkan koloni untuk kajian spesies primat berkenaan di hemisfera barat.

RUJUKAN

Chadwick, J. (2022, 8 Februari). Natural disasters can speed up AGEING in monkeys: Rhesus macaques in Puerto Rico genetically aged by two years following Hurricane Maria in 2017, study warns. Daily Mail.

Sankaran, V. (2022, 9 Februari). Survivors of extreme weather events may experience accelerated ageing, new study suggests. The Independent.

Sumber gambar: Noah Snyder-Mackler/Arizona State University


Kimchi: Makanan Kebangsaan Korea

Sebut sahaja perkataan kimchi, sudah pasti anda terbayangkan imej Korea Selatan, dengan barisan bintang popularnya serta senarai drama popularnya yang anda gemari. Anda juga pastinya pernah merasai kimchi, malah ada antara kita yang mampu untuk membuat sendiri kimchi di rumah.

Artikel ini tidak akan mengulas lanjut berkaitan bahan-bahan untuk membuat kimchi atau cara penyediaan kimchi. Tetapi, artikel ini akan menceritakan serba sedikit kisah berkaitan sejarah di sebalik nama kimchi serta simbolik kimchi sehingga ia menjadi makanan kebangsaan untuk negara tersebut.

Apa itu kimchi?

Kimchi adalah makanan tradisional Korea yang telah wujud sejak beratus-ratus tahun yang lalu. Kimchi adalah hasilan daripada sayur-sayuran yang difermentasi menggunakan bakteria asid laktik probiotik (LAB). Sayur-sayuran utama yang sering dijadikan kimchi ialah kobis baechu dan lobak putih, namun, kini semakin banyak sayur-sayuran lain turut dijadikan kimchi, iaitu timun, daun bawang, daun kucai dan beberapa sayur-sayuran yang lain.

Sedikit mengenai khasiat kimchi, makanan ini kaya dengan vitamin, mineral, fiber dan komponen-komponen yang lain seperti capsaicin, kompaun allyl, gingerol dan isothiocyanate. Malah, banyak kajian pemakanan yang dijalankan ke atas kimchi telah mengesahkan bahawa kimchi mampu untuk menjadi bahan antikanser, antioksidatif, antidiabetik dan antiobesiti.

Sejak dahulu lagi kimchi menjadi antara bahagian penting dalam hidangan tradisional Korea, yang mana ia merupakan lauk wajib yang mengiringi nasi, bersama lauk-pauk yang lain. Meskipun telah melalui pelbagai transformasi dari segi bahan mentah, bahan-bahan yang digunakan serta cara penyediaan, namun kimchi kekal dalam liganya yang tersendiri sebagai antara makanan popular di Korea.

Bagaimana kimchi mendapat namanya?

Berdasarkan penulisan rekod-rekod lama Korea, seperti Hunmojahoe, Sinjeung-yuhap dan Naehun, terdapat perkataan asal Korea yang telah dicatatkan di dalam rekod ini iaitu dimchae, timchae dan dihi yang memperincikan keadaan kimchi. Dan secara asasnya rekod-rekod ini menunjukkan bahawa kimchi pada waktu itu telah ditunjukkan berdasarkan perkataan asli Korea, iaitu dimchae, timchae dan dihi.

Namun, kebanyakan ahli sastera waktu itu terlalu terikat kepada istilah dalam tulisan hanja, dan telah menyatakan bahawa perkataan kimchi sebenarnya berasal daripada perkataan hanja, iaitu chimchae. Ini merupakan suatu pernyataan yang tidak tepat kerana rekod yang menunjukkan tulisan chimchae hadir lebih lewat berbanding rekod yang menyebut mengenai dimchae, timchae dan dihi.

Sekitar tahun 70-an, seorang ahli sastera bernama Choi telah menyatakan dalam hasil penulisannya bahawa kimchi Korea ini asalnya dipanggil sebagai jimchi (짐치) yang akhirnya disebut sebagai kimchi. Namun, beliau tidak menyatakan sebab kenapa asalnya ia dipanggil sebegitu kerana tiada sebarang rujukan yang dicatatkan. Apa yang pasti, Choi tidak pernah menyebut bahawa kimchi ini berasal daripada sebutan dan tulisan hanja.

Namun, setelah banyak kajian yang dijalankan, para ahli sejarah dan ahli sastera berpendapat serta bersetuju bahawa tulisan dan huruf pertama yang menunjukkan kimchi dalam rekod sejarah ialah jeo. Selepas tulisan hangeul diperkenalkan, ramai masyarakat Korea waktu itu telah mampu untuk menulis kimchi sebagai dimchae atau timchae.

Secara kesimpulannya, meskipun ramai yang beranggapan bahawa kimchi itu berasal daripada perkataan hanja, iaitu chimchae, namun hasil kajian semula oleh sejarawan dan ahli sastera Korea, didapati bahawa ia sebenarnya berasal daripada perkataan asli Korea iaitu dimchae dan timchae. Hasil pemendekan huruf vokal dan sebutan, ia akhirnya bertukar menjadi kimchi seperti yang disebut pada hari ini.

Simbolik kimchi sebagai makanan kebangsaan

Kimchi sebagai makanan kebangsaan masyarakat Korea boleh diterjemahkan dalam peranannya yang pelbagai bagi individu dan bagi negara Korea itu sendiri. Antara simbolik bagi kimchi ini adalah:

Apabila Sukan Olimpik Seoul dijadualkan berlangsung pada tahun 1988, para sejarawan dan profesor berpendapat bahawa ia adalah masa yang tepat bagi mengangkat kimchi sebagai makanan kebangsaan negara. Bagi sejarawan, ‘deklarasi kemerdekaan rasa’ yang disimbolkan oleh kimchi ini adalah suatu peluang bagi seluruh rakyat Korea mempamerkan kejayaan ekonomi mereka.

Oleh itu, Sukan Olimpik Seoul menjadi medan paling sesuai bagi menunjukkan kepada rakyat asing bagaimana Korea mampu untuk memelihara nilai-nilai tradisi mereka melalui pengisytiharan kimchi sebagai makanan kebangsaan yang menjadi kebanggaan mereka. Kenapa rakyat Korea begitu perlukan pengiktirafan daripada peringkat antarabangsa pada waktu itu?

Pengiktirafan bagi mengangkat kimchi sebagai makanan kebangsaan ini adalah berkait rapat dengan beberapa insiden yang berlaku dalam sejarah Korea sebelumnya. Pertamanya, tahun 1980-an itu merupakan tahun di mana Korea mencapai kemuncak dalam perkembangan ekonominya sejak tahun 1960-an, yang mengubahnya daripada sebuah negara berasaskan agrikultur kepada sebuah kuasa perindustrian. Rakyatnya begitu bangga dengan kejayaan ekonomi ini dan mengharapkan pihak antarabangsa dapat membuka mata melihat kuasa dan nilai tradisi mereka.

Keduanya, pergerakan serta persatuan pelajar yang berlangsung pada sekitar 1980-an ini adalah berasaskan kepada tiga perkara utama, iaitu minju (demokrasi), minjog (negara) dan minjung (rakyat). Ia adalah reaksi balas terhadap pemerintahan diktator selama lebih dua dekad dan penentangan terhadap masyarakat yang dikuasai oleh golongan elit.

Oleh itu, kimchi menjadi simbol ideal bagi menyatukan rakyat berasaskan tiga perkara tersebut, kerana ia bukan sahaja makanan tradisi Korea, malah ia turut menjadi wakil bagi seluruh lapisan masyarakatnya, sama ada pekerja biasa, rakyat miskin mahupun golongan elit yang sememangnya menjadikan kimchi sebagai antara makanan utama dalam kehidupan harian.

Tahun 1980-an juga sebenarnya menyaksikan pertumbuhan pesat industri makanan di Korea, terutamanya dalam pembuatan makanan tradisional seperti kimchi. Resepi kimchi yang asalnya hanya dibuat di rumah-rumah kini dibawa ke dalam industri yang lebih besar, dengan kemudahan yang lebih canggih serta penawaran peluang pekerjaan yang lebih banyak buat rakyatnya.

Perletakan kimchi sebagai simbol penyatuan yang dijalankan bersempena Sukan Olimpik Seoul 1988 ini menjadi titik tolak dalam kempen kimchi sebagai makanan kebangsaan negara. Pada Sukan Olimpik Seoul 1988, kimchi telah dijadikan sebagai menu rasmi bagi para atlet dan para pengusaha makanan Korea menjadi pembekal utamanya.

Media massa menganggap proses mengantarabangsakan kimchi sebagai satu usaha yang berjaya menaikkan nilai budaya tradisi masyarakat Korea. Apa yang menariknya, media massa bukan menfokuskan kimchi sebagai menu utama bagi olimpik, tetapi populariti kimchi dalam kalangan atlet luar negara.

Sebagai contoh, media Segye Ilbo melaporkan bahawa kimchi bukan hanya popular dalam kalangan atlet Asia seperti atlet China dan Jepun, malah turut terkenal dalam kalangan atlet Eropah. Paparan tajuknya pula begitu jelas dalam mempromosikan kimchi sebagai makanan yang sihat dengan ayat seperti “Para atlet Eropah tahu bahawa ia (kimchi) sangat baik untuk badan mereka”.

Malah, stesen televisyen utama Korea, iaitu Korea Broadcasting System (KBS) tidak teragak-agak untuk menyiarkan laporan dengan tajuk bersemangat, iaitu “Kimchi adalah kekuatan kami”. Pada tahun 1998, kimchi sekali memasuki senarai menu rasmi bagi Piala Dunia Perancis yang berlangsung pada tahun tersebut.

Empat tahun selepas itu, Piala Dunia 2002 telah berlangsung di Korea Selatan dan Jepun. Pada temasya ini, Korea telah memaparkan persembahan cemerlang yang mencuri perhatian seluruh dunia dan akhirnya menduduki tempat keempat. Media massa luar negara melaporkan bahawa rekod cemerlang pemain Korea ini banyak dipengaruhi oleh kekuatan fizikal pemainnya yang dipengaruhi oleh khasiat kimchi dan ginseng.

Simbol kimchi sebagai makanan kebangsaan ini adalah faktor kepada pelbagai laporan serta artikel positif daripada media antarabangsa yang akhirnya mengakui akan khasiat serta kelebihan yang dimiliki oleh kimchi.

Pengisytiharan kimchi sebagai makanan kebangsaan diperkuatkan lagi dengan pelbagai kajian saintifik yang dijalankan oleh para sarjana dalam bidang pemakanan, perubatan, bioteknologi, sejarah dan sastera. Ia adalah suatu titik tolak dalam penyuburan bidang ilmu secara integrasi yang mana setiap kajian bukan hanya bertumpu kepada satu cabang sahaja, tetapi turut berkaitan dengan cabang ilmu yang lain.

Era 1980-an hingga 1990-an menyaksikan kajian-kajian yang lebih konsisten telah dijalankan terhadap kimchi. Kemunculan ramai saintis dan penyelidik kimchi ini telah membawa kepada pembukaan sebuah institusi khas penyelidikan kimchi pada tahun 1994, iaitu Kimchi Research Institute di Universiti Kebangsaan Busan. Seterusnya, pada tahun 2000, Jabatan Sains Makanan Kimchi telah ditubuhkan di Kolej Sains & Teknologi Kebangsaan Chungju bertujuan bagi melatih para penyelidik kimchi.

Kemunculan pelbagai institusi penyelidikan dan pusat latihan yang mengkhususkan terhadap kajian kimchi ini merupakan suatu perkembangan yang sihat dalam aspek akademik dan turut menyumbang dalam menaikkan rasa patriotik dalam kalangan rakyatnya.

Pembukaan Muzium Kimchi

Muzium Kimchi yang pertama telah membuka pintunya pada tahun 1996, yang diasaskan oleh sebuah syarikat perusahaan makanan kecil, iaitu Myeongga. Pada tahun berikutnya, sebuah lagi syarikat perusahaan makanan, iaitu Pulmuonewho telah membeli muzium ini dan menguruskannya sehingga tahun 2006.

Pada tahun 1988, iaitu setahun selepas peralihan pemilik dan tahun berlangsungnya Sukan Olimpik, muzium berkenaan telah dipindahkan daripada Seoul ke COEX, iaitu sebuah pusat dagangan antarabangsa yang baru siap dibina. Tujuannya adalah untuk memperkenalkan muzium tersebut kepada khalayak yang lebih ramai termasuklah pengunjung asing.

Pembukaan muzium ini menjadi penyumbang terbesar dalam menaikkan status kimchi dan menjadi sebuah tempat utama dalam mempromosi dan menguatkan prestij kimchi di mata dunia. Pada tahun 1992, Universiti Muzium Kimchi telah dilancarkan dan ia akhirnya didaftarkan secara rasmi sebagai sebuah muzium di Kementerian Budaya dan Pelancongan pada tahun 1993.

Kesimpulan

Status kimchi sebagai makanan kebangsaaan secara tidak langsung telah mengubah identitinya daripada makanan tradisi Korea kepada suatu ikon budaya yang popular dalam kalangan masyarakat asing. Ia bukan lagi sekadar lauk iringan wajib bagi masyarakat Korea, malah kini menjadi antara hidangan kegemaran rakyat asing yang ingin turut sama merasai kebudayaan Korea.

Rujukan

Cho, H. S. (2006). Food and Nationalism : Kimchi and Korean National Identity. The Korean Journal of International Relations, 46(5), 1–23.

Hee, S., Sunny, M., Sook, M., Soon, Y., Jeong, H., Kang, S., Young, D. (2016). Korean diet : Characteristics and historical background. Journal of Ethnic Foods, 3(1), 26–31.

Patra, J. K., Das, G., Paramithiotis, S., & Shin, H. (2016). Kimchi and Other Widely Consumed Traditional Fermented Foods of Korea : A Review. Frontiers in Microbiology, 7(September), 1–15.

Yang, H., Jang, D., Rhan, K., Kim, K., & Young, D. (2015). Origin names of gochu , kimchi , and bibimbap. Journal of Ethnic Foods, 2(4), 162–172.


Kenapa Tiga Pesakit Coronavirus Dihantar Ke Sungai Buluh?

Apabila Thailand dan Singapura disahkan terkena ombak yang melambung China, hanya masa sahaja akan menentukan sebelum bala ini merebak ke Malaysia. Negara agak menggigit jari dengan empat individu China disyaki terjangkit. Namun bacaan makmal mendapati status mereka negatif (Tang & Timbuong, 2020).

Maka ramai yang menghela nafas lega, buat masa seketika sahaja. Namun dua hari kemudian iaitu pada 25 Januari 2020, tiga orang telah disahkan menghidapi virus korona (2019-nCoV). Ketiga-tiga mereka ialah warganegara China yang berada berdekatan dengan pesakit virus 66-tahun yang sedang dirawat di Singapura (NST, 2020).

Lalu ketiga-tiga mereka dihantar terus ke Hospital Sungai Buloh untuk rawatan lanjut. Tindakan menghantar ke Sungai Buloh telah menimbulkan pelbagai persoalan dalam kalangan penggiat-penggiat media sosial. Pertikaian tersebut dilihat mempunyai asas juga. Jarak antara Sungai Buloh dan Johor Bahru ialah 361 kilometer, merentasi Lebuhraya Utara-Selatan yang dengan kelajuan 110 km/j pun disahkan Google Map akan mengambil masa selama hampir lima jam.

Perkara ini mengingatkan semua kembali pada detik-detik cemas ketika virus SARS merebak ke seluruh negara. Sekitar 2003, negara amat memerlukan sebuah pusat kawalan untuk mengekang dan merawat penularan virus. SARS yang juga berasal daripada musang dan kelawar buah daripada Yunnan (seperti 2019-nCoV di Wuhan) pernah melanda sejauh Kanada pun. Dan antara 18 Mac hingga 1 April 2003, pengurusan cekap Tan Sri Dr. Mohamad Taha Arif berjaya membebaskan Malaysia daripada SARS (Audrey, Mazni, & Chrstina, 2003).

Dan selepas selesainya masalah SARS, Malaysia sedar tentang kepentingan pusat kawalan peny4kit. Dari sini bermulalah langkah pertama yang diakhiri dengan pembinaan Hospital Sungai Buloh. Status hospital ini selain daripada rawatan adalah untuk mengawal peny4kit-peny4kit berj4ngkit (The Star Online, 2003).

Fungsi Hospital Sungai Buloh pula jauh lebih profesional daripada perlaksanaan China dalam usaha mengawal peny4kit. Terdahulu China menggegaskan pemasangan Hospital Xiaotangshang daripada bangunan-bangunan besi sedia ada. Dalam hospital ini, pes4kit dikuarantin dalam keadaan begitu sempit yang perlahan-lahan memb4smikan SARS daripada negara. Dasar Beijing yang sama diulangi di Wuhan untuk berdepan dengan 2019-nCoV yang m4ngsa-m4ngsa China semakin bertambahan.

Sebelum ini m4ngsa di China tidak sampai 800 orang pun. Namun pada 25 Januari 2020, sudah 1,320 orang disahkan menghidapi 2019-nCoV. Jumlah kem4tian pula asalnya hanya 18 sudah meningkat ke 41 orang. Dan kes semakin bertambahan di Hong Kong (lima), Jepun (dua) dan Perancis (tiga). Namun begitu sehingga 23 Januari 2020, Pertubuhan Kesihatan Dunia (WHO) masih enggan menggelar penularan ini sebagai kecemasan antarabangsa tetapi bersedia mengadakan suruhanjaya dengan segera supaya dapat terus mengkaji peny4kit ini.

WHO sudahpun mengisytiharkan bahawa peny4kit ini amat mudah menular kerana warga-warga China suka mengembara pada musim perayaan Tahun Baharu. Dan dengan peny4kit ini, semua perayaan Tahun Baharu telah dibatalkan sepertimana pernah dibuat semasa SARS dulu. Sambutan di Beijing pun ditangguh (semestinya dibatalkan jua).

Kedatangan 2020 memang amat berat. Sudahlah diuji dengan Influenza A, sekarang Malaysia berdepan dengan 2019-nCoV pula. Harapan rakyat berada pada tangan staf Kementerian Kesihatan Malaysia yang profesional lagi berpengalaman. Sebarang kesilapan tentu sekali akan membuatkan Selangor lebih terdedah untuk menghidapi 2019-nCoV. Maka sama-sama semua digalakkan berdoa dan memohon solat hajat agar negara dibasmikan daripada bala bencana peny4kit ini.

RUJUKAN:

Audrey, E., Mazni, M., & Christina, K. (2003, April 1). Malaysia ‘free from SARS’. The Star Online. Retrieved from https://www.thestar.com.my/news/nation/2003/04/01/malaysia-free-from-sars

NST. (2020, January 25). [Breaking] 3 coronavirus cases confirmed in Johor Bahru. New Strait Times. Retrieved from https://www.nst.com.my/news/nation/2020/01/559563/breaking-3-coronavirus-cases-confirmed-johor-baru

Tang, A. & Timbuong, J. (2020, January 23). Health Ministry: Four suspepected cases test negative for Wuhan virus (updated). The Star Online. Retrieved from https://www.thestar.com.my/news/nation/2020/01/23/health-ministry-three-suspected-cases-negative-for-coronavirus-one-still-pending

The Star Online. (2003, June 18). Sungai Buloh to host infectious diseases centre. The Star Online. Retrieved from https://www.thestar.com.my/news/nation/2003/06/18/sg-buloh-to-host-infectious-diseases-centre


Cabaran Bekalan Air Singapura Di Masa Hadapan

Prasangka dan kerisauan Singapura tentang air sebenarnya mempunyai asas kukuh. Negara ini meskipun kecil menggunakan 1.628 bilion liter air setiap hari.

Dalam masa 40 tahun, jumlah ini dijangka meningkat dua kali ganda. Statistik ini amat membimbangkan sebenarnya kerana dunia sekarang ini berdepan dengan perubahan iklim yang memberi tekanan terhadap Singapura.

Hari ini, Singapura mengimport 40 peratus daripada keperluan air daripada Malaysia. Singapura membayar harga yang agak berpatutan untuk memperolehi air ini.

Ramai terlalu menumpukan perhatian pada harga RM0.03 bagi setiap 4,500 liter, sampai terlepas pandang bahawa Singapura membangunkan Empangan Linggiu dengan pampasan SG$300 juta, bersertakan premium tahunan RM30 bagi setiap 1,000 kaki persegi.

Pembinaan empangan ini juga bersertakan perjanjian berasingan dengan Petronas untuk membekalkan gas asli daripada Terengganu (kepada Singapura) sebanyak 4.2 juta meter persegi.

Walau bagaimanapun kebergantungan Singapura pada Malaysia masih tidak mencukupi. Pemanasan global dan urbanisasi pantas menimbulkan persoalan bagi masa depan Singapura, terutamanya perihal air.

Dunia ini pula sedang memberi tekanan teruk pada air (Woodyatt, 2019). Selain daripada mengimport, Singapura telah menggunakan cara kitar semula (Senthilingam, 2014).

Jadi satu-satunya cara sekarang ini yang boleh meningkatkan jaminan air ialah inovasi saintifik. Saintis Singapura sedang cuba membangunkan sebuah span hitam yang menggunakan aerogel karbon.

Alat ini dikatakan boleh menyucikan air dengan pantas kerana membuang sisa, najis dan mikroplastik 190 kali ganda lebih banyak daripada beratnya (Jamshed, 2019). Namun begitu produk ini masih belum memuaskan hati pemerhati.

Begitu juga dengan inovasi buatan WateRoam, yang menggunakan teknologi kecil mampu membersihkan air untuk kegunaan 100 orang dalam masa dua tahun.

Masalah di sini sebenarnya mudah: bagaimana teknologi ini boleh dimanfaatkan untuk keperluan populasi di sebuah pulau kecil bernama Singapura?

Artikel turut boleh dibaca di laman ekonomi dan kewangan kami. The Outlook.


Kisah Pelaut Portugal Yang Tersesat Jalan Sehingga Menemukan Brazil

Pedro Alvares Cabral merupakan seorang peneroka dari Portugal yang hidup pada kurun ke-15 dan ke-16 Masehi. Secara umum, beliau dikenang sebagai individu pertama dari Eropah yang menemui Brazil.

Penemuan Cabral ini memberikan kesan yang cukup signifikan buat sejarah kolonial Portugal, khususnya apabila kekayaan sumber alam tanah baru itu mengalir masuk ke kantung perbendaharaan negara. Namun apa yang menariknya, penemuan ini pada asalnya sama sekali tidak diniatkan dan malah, ia berbibit-mula daripada kesilapan Cabral sendiri.

LATAR BELAKANG KELUARGA

Pedro Alvares Cabral dilahirkan pada 1467/1468 di Belmonte, Portugal, sebagai anak kedua kepada Fernao Cabral dan Isabel de Gouveia. Keluarga Cabral menyandang kedudukan sebagai keluarga kehormat memandangkan sejak bergenerasi, mereka mencurahkan khidmat bakti kepada raja Portugal. Berikutan status kebangsawanannya, Cabral berpeluang mendapatkan pendidikan di istana diraja dan pada tahun 1497, beliau dilantik sebagai anggota majlis Raja Manuel I.

Pada bulan Julai tahun sama, seorang peneroka Portugal yang bernama Vasco da Gama berangkat dari Lisbon dengan membawa empat buah kapal dan kira-kira 170 orang anak kapal. Misi perlayarannya itu adalah untuk memastikan sama ada wujud laluan laut yang menghubungkan antara Eropah dan Asia. Tugasan ini berjaya diselesaikan dengan jaya apabila beliau mengelilingi Tanjung Harapan dan tiba di Calicut, India, pada tahun 1498.

DIBERIKAN KEPIMPINAN

Pada tahun 1500, Raja Portugal berhasrat mahu melanjutkan lagi misi eksplorasi yang ditinggalkan oleh da Gama. Maka, sebuah konvoi yang terdiri daripada 13 buah kapal dan 1200 orang anak kapal dihimpunkan. Armada ini diletakkan di bawah kepimpinan Cabral, yang ketika itu dipercayai belum mempunyai sebarang pengalaman mengetuai perlayaran. Sejarahwan berpendapat pelantikan ini berfaktorkan hubungan rapat dan kesetiaannya kepada raja.

Apapun, armada tersebut memulakan keberangkatannya dari Lisbon pada tanggal 9 Mac 1500. Cabral turut dibekalkan dengan peta-peta maklumat yang dikumpulkan daripada perlayaran-perlayaran Christopher Columbus, Vasco da Gama, dan Bartolomeu Dias (yang kini mengetuai salah sebuah kapal Cabral) dan diperintahkan untuk mengikuti laluan yang diambil oleh da Gama sebelum ini. Walau bagaimanapun, armada Cabral menghala terlalu ke barat daya sehingga memasuki Lautan Atlantik.

PENEMUAN BRAZIL

Akibat kesilapan tersebut, Cabral tidak sampai ke India sebagaimana yang dirancang. Sebaliknya, beliau tiba di pantai Amerika Selatan yang ketika itu masih belum diketahui kewujudannya. Pada tanggal 22 April, setelah berlayar selama beberapa tempoh, Cabral menemukan daratan dan melabuhkan armadanya di Porto Seguro yang berlokasi di pantai Bahia, Brazil moden.

Memandangkan kawasan ini dipersetujui sebagai ‘hakmilik’ Portugal sebagaimana yang termaktub dalam Perjanjian Tordesillas, maka Cabral dan anak-anak buahnya pun turun ke pantai dan mendirikan sebatang salib sebagai simbol kuasa Portugal ke atas tanah itu. Lantaran meyakini yang daratan yang ditemuinya itu adalah sebuah pulau, maka Cabral menamakannya sebagai Pulau Salib Hakiki (Island of True Cross). Nama ini kemudian diubah kepada Pulau Salib Suci oleh Raja Manuel, sebelum akhirnya, ia dikenali sebagai Brazil, yang merujuk kepada sejenis pokok tempatan.

Cabral menetap di Brazil selama 10 hari dan sepanjang tempoh tersebut, beliau bertembung dengan warga tempatan. Cabral juga sempat menghantar pulang sebuah kapal untuk memaklumkan kepada raja tentang penemuan baru itu. Kemudian, Cabral pun meneruskan perlayarannya ke India.

Perlayaran ini berlangsung lancar sehinggalah mereka tiba di Tanjung Harapan, di mana mereka dibadai ribut taufan sehingga mengakibatkan empat buah kapal karam, termasuklah kapal yang diketuai oleh Dias. Kapal-kapal yang selamat melanjutkan perlayaran ke timur, dan dalam kesempatan ini, kapal pimpinan Diogo Dias pula terpisah dari armada berikutan cuaca buruk melanda. Mujur, mereka tidak karam dan malah, berpeluang menemui Pulau Madagascar.

Kapal-kapal lain yang masih berbaki akhirnya sampai di India pada September 1500 dan di sana, mereka membeli sebanyak mungkin barangan rempah. Memasuki Januari tahun berikutnya, enam buah kapal pimpinan Cabral berangkat pulang ke Lisbon dan sampai di sana pada lewat Jun. Apapun, hanya empat buah kapal sahaja yang terselamat sambil dua yang lain karam dalam perjalanan.

Walaupun menanggung kerugian yang cukup besar, hasil penerokaan ini amat memuaskan hati Raja Portugal. Oleh kerana itu, satu lagi ekspedisi perlayaran ke India dirangka dan beliau berhasrat mahu melantik Cabral sebagai komander. Namun pada akhirnya, ekspedisi tersebut diketuai oleh da Gama sambil Cabral pulang ke Beira Baiza. Beliau meluangkan sisa hidupnya di sana dengan aman dan meninggal dunia pada tahun 1520.

TERJEMAHAN:

Wu Mingren. (1 Jun 2018). Pedro Alvares Cabral: The Lucky Lost Navigator Who Made Brazil Portuguese. Ancient Origins. https://www.ancient-origins.net/history-famous-people/pedro-alvares-cabral-navigator-brazil-portuguese-0010143


Boukoleon – Istana Rom Timur Yang Hilang

Bagi para pelancong yang pernah berkunjung ke Istanbul, pasti maklum kota berkenaan mempunyai banyak istana. Istana Topkapi dianggap destinasi wajib yang patut dikunjungi jika bertandang ke Istanbul. Di seberang Tanjung Emas (Golden Horn) pula, wujud Istana Ciragan dan Dolmabahce – kedua-duanya dibina pada abad ke-19.

Tetapi tidak ramai tahu, tidak jauh dari Istana Topkapi, wujud runtuhan sebuah istana lama era Rom yang terletak di pesisir Laut Marmara. Runtuhan istana ini dikenali sebagai Boukoleon. Nama tersebut diberi bersempena dua buah patung pernah wujud di pintu masuknya iaitu patung lembu (panggilan Yunani-Byzantine untuk lembu ialah bouc) dan singa (leon).

Disebabkan perubahan masa, pembangunan, gempa bumi dan tiada keinginan daripada kerabat diraja Turki Uthmaniyyah untuk memeliharanya, skala sebenar istana ini mungkin tidak diketahui. Ini kerana ia merupakan sebahagian daripada kompleks istana besar yang menjangkau dari utara hingga selatan Istanbul. Ini termasuk Istana Agung (Grand Palace) yang dikatakan terletak di antara Masjid Biru dan Hagia Sophia.

Walaupun patung lembu yang pernah menghiasi  pintu masuk Boukoleon sudah hilang ditelan zaman, komuniti arkeologi beruntung kerana berjaya mengeluarkan patung singa dari lokasi asalnya. Ia kini diletakkan di Muzium Arkeologi Istanbul.

Boukoleon dikatakan dibina pada abad kelima Masihi atas titah pemerintah Rom Timur ketika itu, Maharaja Theodosius II. Setelah siap, ia kemudiannya digunakan sebagai tempat bersemayam para maharaja Rom sehingga abad ke-11. Selepas abad ke-11, maharaja-maharaja Rom bersemayam di Istana Blachernae yang terletak tidak jauh dari Tanjung Emas (Golden Horn).

Boukoleon pernah menjadi saksi kehadiran ramai diplomat, kerabat diraja dan tetamu asing dari pelbagai tempat. Ini termasuk duta-duta dari kerajaan-kerajaan Islam ketika itu seperti Bani Abbasiyah, Ayubiyah, Saljuk dan Fatimiyah.

Boukoleon juga mempunyai penjara bawah tanah berdasarkan penemuan arkeologi terkini dan teori ahli arkeologi British abad ke-19, Theodore Bent. Antara yang didakwa pernah dipenjarakan di Boukoleon ialah Maharaja Isaac II Angelos. Mata baginda dibutakan sebelum dipenjarakan selama lapan tahun selepas digulingkan pada 1195 oleh kekandanya Maharaja Alexios III Angelos.

Semasa era Perang Salib, Boukoleon digunakan sebagai markas para kesatria Salibi Eropah pada 1204. Kesatria-kesatria ini yang sepatutnya memerangi kerajaan-kerajaan Islam di Timur Tengah termasuk Ayubiyah sebaliknya menyerang pihak Rom Timur.

Antara 12 hingga 15 April tahun tersebut, Constantinople diserang dan dijarah oleh orang Salibi dengan Isaac II dan puteranya mangkat. Akibat insiden tersebut, banyak jajahan Byzantine diagihkan sesama bangsawan dan kesatria Salibi. Susulan kemangkatan Isaac II, Baldwin of Flanders ditabalkan sebagai Maharaja Baldwin I.

Pengkaji arkeologi percaya kesan penjarahan masih wujud sekitar Boukoleon dan berharap dapat dikeluarkan melalui ekskavasi. Begitupun, wujud kebimbangan ekskavasi arkeologi bakal memperkukuh dakwaan pihak Yunani yang mendakwa mereka merupakan pewaris sebenar Byzantine termasuk ibu kota Istanbul.

Bagaimanapun, Majlis Bandaraya Istanbul (MBI)  menegaskan agak sukar untuk mereka berbuat demikian. Ini kerana kebanyakan tinggalan budaya yang wujud sekitar Istanbul termasuk Boukoleon datang dari pelbagai era dari Rom Timur hinggalah Turki Uthmaniyyah dan republik. Ini kerana warisan kebudayaan sesebuah negara bebas daripada sebarang ideologi dan sempadan negara.

MBI mempunyai perancangan untuk menukar Boukoleon sebagai sebuah muzium terbuka pada 2018. Dengan keputusan tersebut, ia menambah satu lagi tarikan pelancong sekitar Istanbul.

Ketika ini, terdapat lebih 227 artifak ditemui di tapak berkenaan. Antara artifak yang ditemui ialah pancuran air tertua di Istanbul dengan usia sekitar 1,600 tahun. Kawasan pancuran air ini ditemui pada Oktober lepas. Begitupun, ia bukan tugas mudah kerana memerlukan pengkaji arkeologi mengalihkan lebih 10 meter lapisan serpihan dari Boukoleon.

Selain Boukoleon, satu lagi tinggalan Rom Timur yang sedang menjalani proses pemuliharaan ialah Tembok Theodosian. Tembok Theodosian dikatakan dibina pada abad kelima Masihi dan berperanan sebagai tembok pertahanan daripada sebarang serangan dari Laut Marmara.

Bagaimanapun, kebanyakan struktur tembok tersebut telah musnah sekaligus mendorong MBI berusaha memperkukuh dan memulihara saki-baki tembok yang masih wujud.

RUJUKAN

Selman Inanc, Y. (2022, 8 Februari). Boukoleon: The lost palace of Istanbul. Middle East Eye.


Khalifah Abdul Malik bin Marwan: Antara Ahli Ibadah Dan Diktator

Soalan: Mengapakah khalifah Abdul Malik bin Marwan sebelum menjadi khalifah merupakan seorang ahli Fiqh yang hebat serta ahli ibadah yang sangat warak sehingga digelar “merpati masjid” namun apabila berkuasa beliau berubah menjadi seorang ditaktor yang sangat tegas sehingga pembesar atau rakyat tidak dibenarkan mengkritiknya?

Jawapan: Khalifah Abdul Malik bin Marwan merupakan watak khalifah Bani Umayyahyang sangat menarik untuk dibahaskan. beliau memiliki sisi putih dan hitam dalam sejarah islam. Beliau dianggap penyatu umat setelah berjaya menumpaskan gerakan Ibn Zubair dan kelompok syiah tawwabun yang berlaku semenjak zaman khalifah Yazid.

Kejayaanya ini hasil daripada kebijakkan realpolitiknya seperti membiarkan kelompok ibn Zubair menghapuskan kelompok Tawwabun sebelum akhirnya beliau dapat memfokuskan perlawanan dengan ibn Zubair. Beliau juga berjaya menarik pendokong Ibn Zubair berpaling tadah sehingga anak2 ibn Zubair turit mengkhianatinya. Akhirnya ibn Zubair melawan seorang diri sebelum ditumpaskan oleh tentara khalifah Abdul Malik yang dipimpin oleh Hajjaj. Ibn Zubair terbunuh dan mayatnya disalib.

Sebelum menjadi khalifah, Abdul Malik terkenal dengan kewarakkannya. Imam Al-Dzahabi berkata dalam Tarikh Al-Islam ” sebelum menjadi khalifah, ia merupakan seorang yang taat ibadah dan sering solat malam, ia sering Solat zohor bersama imam kemudian ia masih solat sunnah sehingga masuk waktu Asar.” Beliau juga adalah ahli Fiqh yang terkenal sehinggap termasuk salah satu dari Tujuh ahli fiqh yang alim di Madinah. Diriwayatkan dalam Al-Bidayah wa nihayah karya Ibn Kathir, Nafi’ pernah berkata “Aku melihat Madinah tidak ada yang lebih dermawan, tidak ada yang lebih ahli Fiqh dan tidak ada yang lebih hafal kitabullah di sana daripada Abdul Malik bin Marwan.”

Namun yang menghairankan apabila menjadi khalifah, Abdul Malik bin Marwan berubah menjadi ditaktor yang tegas, sesiapa menyelisihinya akan dihukum. Bahkan beliau banyak menyelisihi pandangan fiqhnya sebelum ini. Sikap ini merupakan perubahan yang baru dilakukan oleh beliau. Berbeza dengan khalifah Bani Umayyah pertama iaitu Muawiyah bin Abu Sufyan, terkenal memberi kebebasan kepada seluruh rakyatnya mengkritik dasar pemerintahan beliau asalkan mereka tidak membawa perpecahan.

Ketegasan ini menyebabkan Khalifah Abdul Malik melakukan satu lagi pembaharuan politik menyelisihi Muawiyah iaitu para gabenor yang dilantik wajib berketurunan Bani umayyah berbeza dengan Muawiyah yang kurang memberi tugas ini kepada Bani Umayyah. Hal ini kerana kebebasan di zaman Muawiyah menyebabkan beliau tidak boleh memberikan kekuasaan yang banyak kepada Bani Umayyah kerana dikhuatiri mereka akan menjatuhkannya berbanding ketegasan Khalifah Abdul Malik menyebabkan ahli keluarga takut kepadanya.

Persolannya bagaimankah perubahan sikapnya boleh berlaku? Pada pandangan saya terdapat dua jawapan yang boleh diberikan

1. Kerajaan Khalifah Abdul Malik baru sahaja menghapuskan dua pesaing utamanya iaitu kelompok Tawwabun dan Ibn Zubair. Kebanyakkan rakyat Iraq berpaling tadah kepadanya juga hanya terpaksa dan masih memendam perasaan dendam kepadanya. Demi mangamankan negara, beliau harus menunjukkan sikap tegas dan melantik orang-orang yang bengis seperti Hajjaj. Kesannya Pada zaman anaknya Khalifah Al-Walid, negara Islam menjadi aman, pembangunan besar-besaran besaran dilakukan serta perluasan kuasa dilakukan di Asia Tengah, Sind dan Andalusia.

2. Sejarawan Islam seperti Dr. Yusuf Al-Isy dalam Daulah Umawiyah berpendapat tiada perubahan pun dalam dirinya cuma situasi sahaja bebebeza. Menurut analisis Dr. Yusuf Al-Isy Khalifah Abdul Malik memiliki sifat tidak ingin disaingi oleh sesiapapun dalam kepemimpinan. Beliau tidak ingin menjadi orang biasa bahkan ingin menjadi orang nombor 1 dan paling hebat di lingkungannya. Maka tabiat ini menjadi punca mengapa beliau suka beribadah dan ingin menjadi yang terbaik dari segi ilmu, fiqh dan ibadah. Beliau juga bercita-cita menjadi pemimpin masyarakat kerana pada waktu itu masyarakat lebih suka dipimpin oleh ahli ilmu dan ahli ibadah.

Apabila menjadi khalifah situasinya sudah berbeza kerana orang yang paling tinggi dlam kerajaan adalah sultan atau raja. Oleh itu beliau ingin memjadi orang yang menonjol dalam kerajaanya secara mutlak tanpa disaingi oleh sesiapa dengan tidak membenarkan sesiapun mengkritiknya. Beliau benar-benar ingin memonopoli kerajaannya. Baginya, Khalifah tidak boleh dibantah mahupun diselisihi. Hal ini dibuktikan dengan wasiatnya terhadap anakanya khalifah Al-Walid agar menggunakan pedang kepada sesiapapun yang ingin membangkanya sepertimana diriwayatkan oleh Imam Al-Dzahabi dalam Tarikh Al-Islam.


Budaya Pemakaman Kuno Mengikut Tamadun-Tamadun Berbeza

Kem4tian adalah satu kenyataan yang pasti akan kita semua hadapi pada satu titik dalam kehidupan di dunia. Walaupun tradisi penguburan jenazah telah banyak berubah sejak zaman kuno, banyak kaedah yang digunakan oleh manusia pada zaman itu masih digunakan hingga kini.

Perantaraan (interment) di atas tanah pernah dan masih menjadi kaedah pengebumian yang biasa selama ribuan tahun, ia biasanya hanya dilakukan oleh golongan kerabat diraja, bangsawan, dan anggota elit. Westminster Abbey, Piramid Besar, dan juga makam yang didakwa sebagai makam Jesus dalam kepercayaan penganut Kristian adalah antara contoh struktur interment yang terkenal yang masih bertahan dalam arus perubahan zaman.

Dalam artikel ini, kita akan menerokai secara ringkas sejarah budaya pemakaman dan bagaimana ia menjadi pilihan yang popular dari segi pemakaman interment di atas tanah pada zaman moden.

APA ITU MAKAM?

Istilah “mausoleum” atau dalam bahasa Melayu disebut sebagai “makam”, adalah sejenis struktur binaan luar yang bebas dan dibina di atas tanah, ia direka sebagai kompleks yang melindungi ruang perkuburan atau ruang bawah tanah untuk menyimpan atau tempat bersemadi seseorang yang telah m4ti, ia agak berbeza dengan kaedah pengebumian. Tapak perkuburan yang tertutup sebegini boleh ditemui di dalam mana-mana kebudayaan di seluruh dunia dan mungkin berbeza mengikut reka bentuk tradisi.

Manakala taman peringatan tanpa ruang pengkebumian dikenali sebagai tugu (cenotaph). Makam boleh dianggap sebagai sejenis perkuburan, atau kubur yang berada didalam makam. Makam bangsawan dan para santo Kristian kadang kala turut ditempatkan gereja kecil (“chapel”). Kompleks pemakaman secara kebiasaannya akan dibina menggunakan bahan-bahan yang kuat dan mudah didapati seperti konkrit, granit, marmar, jubin, atau kayu.

BUDAYA PEMAKAMAN EROPAH

Ketika zaman kegemilangan Empayar Rom di Eropah, konsep makam yang biasa dibina adalah berdasarkan konsep “necropoles”, ia merupakan terma yang agak berbeza dengan pemakaman tipikal di mana ia adakalanya ditempatkan di sepanjang tepi jalanan dan agak jauh dari kota dan penempatan manusia.

Contohnya, laluan Appia Antica didapat menyimpan banyak sisa-sisa runtuhan binaan makam awam dan ia terletak sejauh beberapa batu di luar ibu kota Rom. Walau bagaimanapun, apabila agama Kristian mula tersebar secara meluas, kaedah pemakaman sebegini tidak lagi diamalkan.

Pemakaman struktur bebas yang diamalkan secara meluas sehingga sekitar abad ke-10 juga mula hilang popularitinya kerana para agamawan Kristian ketika itu tidak menyokong amalan menguburkan jenazah si m4ti dalam bentuk struktur yang rumit seperti itu.

Walaupun begitu, masyarakat Eropah terus membina makam kecil dengan kemudahan akses untuk melawat bahagian dalaman. Sesetengah makam diletakkan ‘kandang’ dalam pelbagai reka bentuk yang dianggap sebagai mewakili tempat persemadian atau “rumah kecil” untuk si m4ti.

Di Eropah, terdapat dua jenis gaya makam boleh dipilih semasa membuat perancangan pengebumian untuk diri sendiri. Makam-makam awam dibina dengan rekabentuk yang boleh mengenang atau memperingati sesetengah tokoh berjasa dalam masyarakat, makam ini biasanya disediakan sebuah kandang tertutup yang selamat dan akan kekal bersih dan kering selama bertahun-tahun akan datang.

Makam peribadi pula lebih sesuai untuk ahli keluarga yang memilih untuk dikebumikan di tanah yang sama secara bersama-sama. Struktur yang berbeza ini dibina berdasarkan permintaan ahli keluarga dan direka untuk merangkumi beberapa ahli keluarga tunggal.

Sesetengah orang mungkin lebih mempertimbangkan memilih makam peribadi atas dasar privasi, tahap keselamatan maksimum dan adakalanya kerana jenazah mungkin disemadikan bersama-sama dengan harta yang berharga.

Terdapat banyak monumen makam bersejarah yang masih berdiri hingga kini. Beberapa tapak perkuburan tertua di dunia telah dipercayai dibina lebih dari 6000 tahun yang lalu, ini termasuk perkuburan lorong Barnenez dan Tumulus of Bougon di Perancis.

Tumulus adalah konsep gundukan pemakaman kuno atau timbunan tanah yang dibuat dari tanah dan batu yang ditimbunkan di atas kubur. Kubur lorong dan tumulus seperti ini juga dikenal sebagai gundukan pemakaman dan “kurgan”.

MAKAM KUNO YANG MISTERI

Semenjak era sebelum masehi, terdapat banyak kisah pemakaman secara sembunyi tertulis di dalam lipatan sejarah. Ia biasanya berlaku kepada seorang pemerintah atau raja yang zalim dan memiliki terlalu ramai musuh yang membencinya.

Jika lokasi persemadian mereka didedahkan kepada umum dikhuatiri suatu hari nanti makam mereka akan dijarah dan dimusnahkan samada oleh musuh-musuh mereka sendiri atau anak cucu mereka yang mewarisi dendam kesumat.

Pada tahun 2010, ahli arkeologi di China telah menemui kompleks makam dan jenazah Cao Cao, panglima per4ng merangkap diktator terkenal China yang bangkit dengan kekuasaan besar pada tahun-tahun terakhir Dinasti Han Timur 1.800 tahun yang lalu.

Cao Cao semasa hayatnya lagi telah sedia membuat rancangan sulit untuk persemadiannya sebelum kem4tiannya demi merahsiakan tempat bersemadinya jenazah beliau. Berdasarkan sejarah, semasa kem4tiannya diumumkan, 72 buah keranda dibawa ke 72 tempat pengebumian yang berbeza-beza jarak jauhnya pada hari pengebumiannya bagi mengelirukan orang ramai.

Namun makam yang ditemui pada tahun 2010 itu dipercayai adalah makam yang sebenar hasil daripada kajian susulan dan penemuan sekeping tablet peringatan yang tertulis perkataan mengikut karakter Cina kuno “Raja Dari Wei” yang jelas merujuk kepada Cao Cao.

Pada abad ketiga SM, dinasti Hecatomnid memerintah wilayah Carian di Anatolia barat atau Turki moden. Mausolus, seorang putera sulung pemerintah dinasti Hecatomnus telah mengambil bahagian dalam pemberontakan, pengepungan, dan per4ng sosial di kawasan yang meliputi sekitar Aegean dan Mediterania yang kemudiannya menjadi penguasa wilayah Carian.

Namun secara tidak rasminya, Mausolus turut menjadi satrap atau gabenor wilayah itu untuk Empayar Achmaenid yang mana akhirnya dia berjaya membina hirearki kerajaan sendiri setelah mewarisi kuasa dari bapanya yang merupakan pengasas kepada Dinasti Hecatomnids.

Mausolus mengangkat budaya Hellenic dan terkenal melalui sebuah monumen kuil yang dibina dan dinamakan sempena namanya sendiri oleh janda dan adik perempuannya, Artemisia II dari Caria. Ia juga dikenali sebagai Makam di Halicarnassus (Mausoleum at Halicarnassus).

Makam di Halicarnassus ini mungkin bukan struktur makam atas tanah yang pertama mengandungi ruang kubur atau tempat persemadian, tetapi ia adalah makam pertama yang menggunakan istilah “mausoleum” dan dianggap sebagai salah satu daripada tujuh keajaiban dunia kuno. Hari ini, istilah ‘mausoleum’ ini digunakan sebagai istilah antarabangsa untuk merujuk kepada kompleks pemakaman di atas tanah.

PEMAKAMAN DALAM BUDAYA ISLAM

Mashhad, atau mashāhid, biasanya merujuk kepada struktur binaan yang menyimpan makam untuk tokoh-tokoh terkenal atau ulamak, istilah ini berkaitan dengan perkataan shāhid. Sebuah mashhad lazimnya dilitupi dengan struktur kubah di atas tapak pengebumian samada di dalam atau di luar bangunan. Sesetengahnya turut mempunyai minaret (menara).

Maqām, atau maqāmāt, merujuk kepada tempat untuk seseorang tinggal atau menetap, istilah ini sering digunakan merujuk kepada tempat tinggal Ahlul Bayt. Menurut Ibn Taymiyya, maqāmāt adalah tempat di mana seseorang yang dihorm4ti itu tinggal, m4ti atau diziarah selepas m4ti, manakala mashāhidd adalah binaan di atas maqāmāt atau barang peninggalan orang tersebut.

Pemakaman atau perkuburan tokoh-tokoh Turki Uthmaniyyah pula kebiasaannya meletakkan serban milik si m4ti atau sekurang-kurangnya replika yang menyerupainya di atas makam dan diletakkan di posisi kepala sebagai mashāhidd. Adakalanya istilah mazar digunakan untuk kompleks pemakaman Islam yang besar.


Hāngī: Oven Bumi Masyarakat Maori

Pernah anda bayangkan, apakah rasanya makanan yang dimasak menggunakan oven bumi? Dan, bagaimana pula rupa oven bumi di dalam tanah itu? Ini adalah kisah mengenai suatu kaedah masakan tradisional yang dimiliki oleh masyarakat Maori di New Zealand. Dan, sehingga kini, masyarakat Maori masih lagi mengamalkan kaedah ini dalam proses persiapan festival mereka. Hāngī, atau sebutannya haːŋi dalam bahasa Maori, merupakan salah satu daripada khazanah tradisi tertua di New Zealand. Artikel ini akan menjejaki kembali sejarah di sebalik hāngī , serta kaedah unik dalam proses masakan secara hāngī ini.

Apa itu hāngī?

Hāngī merupakan suatu
kaedah masakan di mana stim digunakan sebagai medium bagi memasak makanan
sewaktu berada di dalam tanah. Menariknya, kaedah masakan ini sebenarnya masih
diamalkan di sekitar kawasan Pasifik dengan pelbagai variasi (termasuklah di
negara Chile di mana ia dipanggil sebagai curanto, manakala di Pulau
Easter, ia dikenali sebagai Umu Pae).

Hāngī adalah suatu
kaedah masakan dengan menggunakan batu-batu yang telah dipanaskan di dalam
sebuah lubang dalam tanah. Kerana itulah, kaedah ini juga dikenali sebagai
‘oven bumi’ atau ‘oven gaung’ yang mana ia masih digunakan bagi memasak makanan
untuk jumlah yang ramai dan untuk majlis-majlis istimewa masyarakat Maori.

Masyarakat Maori percaya
bahawa bumi dan tanah adalah pemberi kehidupan (bagi makanan yang berasal
daripada tanah), dan disebabkan inilah maka makanan harus dimasak di dalam
tanah bagi menjamin keasliannya. Dalam kaedah tradisional hāngī ini, makanan
seperti ikan dan ayam, serta sayur-sayuran berakar seperti kumara (ubi keledek)
akan dimasak di dalam sebuah lubang besar di dalam tanah. Pada masa kini, bahan
makanan yang turut dimasak bersama di dalam lubang ini adalah daging kambing,
daging khinzir, kentang, labu dan kobis.

Makanan hāngī (yang
dimasak dengan cara hangi ini) atau disebut juga sebagai kai, secara
tradisionalnya akan dibalut di dalam daun sebelum dimasak. Namun, seiring
dengan peredaran zaman, kaedah moden hāngī telah menggantikan daun ini dengan
kepingan aluminium dan bakul berjaring bagi meletakkan bahan makanan yang ingin
dimasak.

Bahan makanan yang telah dibalut atau diletakkan di dalam bakul tadi akan ditempatkan di atas batu-batuan yang telah dipanaskan pada bahagian bawah lubang tersebut. Bahan makanan ini akan ditutup dengan kain lembap dan tanah pada bahagian tepi lubang berkenaan akan memerangkap haba pada kawasan sekitar makanan tersebut.

Makanan ini kebiasaannya akan berada di dalam lubang tersebut di antara tiga hingga empat jam, bergantung kepada jumlah makanan yang harus dimasak. Menariknya, hasil daripada kaedah masakan ini, makanan ini akan menjadi lebih lembut di mana tulang tertanggal daripada kepingan daging serta sayur-sayuran yang lebih lazat dengan aroma bakar daripada proses yang panjang tadi.

Sejarah hāngī

Kisah di sebalik kaedah masakan ini boleh dilihat bermula daripada sejarah penghijrahan masyarakat Maori di New Zeland. Populasi ini dipercayai telah bermula dan berkembang daripada sebuah pulau kecil di bahagian timur tengah Polynesia.

Sebelum memulakan perjalanan mereka ke bahagian Pasifik, masyarakat ini telah menemui pelbagai tumbuhan dan sayur-sayuran berakar yang dipanggil sebagai kai, atau asas kepada semua hidangan mereka di mana perkataan kai ini telah digunakan pada hari ini bagi menggambarkan makanan secara umumnya.

Bersama-sama dengan kai inilah,
masyarakat Maori telah meletakkan ikan atau hasilan laut, buah-buahan seperti
pisang dan epal untuk dimasak bersama di dalam hāngī.
Bagi acara yang lebih besar, mereka akan meletakkan daging haiwan lain seperti
khinzir untuk dimasak di dalam hāngī bersama dengan kai.

Kaedah ini masih diteruskan sehinggalah masyarakat Maori memilih New Zealand sebagai tempat mereka bermukim, malah ahli arkeologi turut menemui oven bumi yang lebih besar saiznya berbanding sebelumnya kerana kepelbagaian bahan makanan yang terdapat di negara tersebut.

Berdasarkan sejarah, mereka dikatakan mengasingkan hāngī yang berbeza untuk jenis bahan makanan berbeza di mana lubang lebih kecil digali berasingan bagi proses memasak bahan makanan yang lebih kecil seperti ikan dan kumara (ubi keledek).  Pada hari ini, prinsip serta kaedah tradisional hāngī ini digunakan bagi proses memasak makanan untuk majlis-majlis tertentu yang istimewa dalam masyarakat Maori.

Sejarah menunjukkan bahawa pada masa lalu,
masyarakat Maori telah memulakan kaedah hāngī ini dengan
memanaskan beberapa buah batu, dan meletakkan daging di atas batu yang
dipanaskan tersebut, dan kemudiannya meletakkan sayur-sayuran di atas daging
tersebut dan membiarkannya sehingga masak. Melalui pelbagai percubaan dan
perubahan dalam proses ini, masyarakat Maori akhirnya telah berjaya memperoleh
suatu kaedah yang terbaik bagi kaedah hāngī.

Proses dalam
hāngī

Asasnya, terdapat beberapa langkah utama
dalam kaedah masakan hāngī ini bagi menjamin keaslian serta
kelazatan makanan yang dimasak. Berikut adalah langkah utama dalam kaedah
hāngī:

Langkah 1:
Persediaan/persiapan

Kunci utama dalam kaedah hāngī
yang berjaya adalah untuk memilih batu dan kayu yang terbaik. Ini adalah
penting bagi memastikan batu-batu tersebut dapat menyerap haba dengan
secukupnya dan batu-batu ini juga haruslah dipastikan tidak retak dan pecah
yang boleh memberi bahaya kepada kaedah masakan ini.

Kayu yang digunakan dalam proses pemanasan ini juga haruslah dipilih dengan tepat, dengan jenis kayu yang sesuai bagi proses pembakaran yang lama dan mampu mengumpulkan haba yang banyak. Satu lagi elemen penting dalam proses persediaan hāngī ini adalah lubang yang digunakan untuk memasak.

Salah tanggapan yang sering berlaku berkaitan lubang memasak ini adalah ia perlulah besar, sedangkan kaedah sebenarnya tidak semestinya memerlukan sebuah lubang yang besar. Malah, ia sebenarnya bergantung kepada jumlah makanan serta saiz makanan yang akan dimasak di dalamnya. Apa yang penting adalah memastikan lubang tersebut cukup luas dan lebar bagi memuatkan makanan atau bakul berisi makanan serta mampu masak dengan sekata.

Langkah 2: Penyediaan
makanan

Kaedah hāngī ini sebenarnya
mampu untuk memasak pelbagai jenis makanan dalam satu-satu masa. Kebiasaannya,
seseorang yang ditugaskan untuk kaedah hāngī ini akan mempunyai masa yang cukup
bagi menyediakan dan menyiapkan bahan makanan sewaktu api sedang dipanaskan.

Bagi sayur-sayuran, ia
haruslah dipotong dalam bentuk yang bersesuaian agar ia dapat masak secara
sekata. Sayuran-sayuran ini kemudiannya diletakkan ke dalam sehelai kain sebelum
meletakkannya di dalam periuk atau bakul tersebut. Bagi daging, kebiasaannya ia
akan dibalut dengan menggunakan daun yang boleh dimakan, seperti daun pisang,
tetapi pada hari ini, ia dibungkus di dalam kepingan aluminium.

Langkah 3: Menutup hāngī

Apabila kesemua batu-batu panas telah
diletakkan secara sebelah menyebelah di dalam lubang tersebut (memastikan
bahawa tiada ruang untuk haba keluar), batu-batu tersebut akan dipukul
berulangkali menggunakan karung yang basah, bertujuan untuk menghasilkan stim.
Selepas proses ini, bakul yang berisi makanan akan diletakkan di bahagian atas
batu-batu tersebut.

Daging dan ayam akan berada pada bahagian
paling bawah, iaitu paling dekat dengan batu-batu panas, manakala sayur-sayuran
pada lapisan kedua. Setelah itu, makanan ini akan ditutup dengan kepingan atau
kain yang cukup besar bagi menutupi keseluruhan makanan tersebut. Karung yang
basah tadi kemudiannya akan diletakkan dan disusun semula pada bahagian atas
makanan yang telah ditutup ini. Dan, akhir sekali, tanah akan diletakkan pada
bahagian atas karung bagi menghalang stim daripada keluar.

Langkah 4: Membuka hāngī

Proses memasak di dalam hāngī
ini biasanya mengambil masa antara tiga hingga empat jam. Sewaktu membuka hāngī,
apa yang paling penting adalah memastikan bahawa tanah yang menutupi karung
basah tadi dibuang sepenuhnya sebelum kain yang menutupi makanan dibuka. Selepas
helaian karung dialihkan dan dibuka satu persatu, kain yang menutupi makanan
akan dibuka perlahan-lahan dan tiada kekotoran dipastikan melekat pada bahan
makanan tersebut.

Kepentingan hāngī dalam budaya Maori

Kaedah hāngī yang efektif
telah menjadikannya sebagai pilihan utama dalam kaedah masakan untuk majlis
keramaian yang besar serta sambutan festival tradisional. Masyarakat Maori
percaya bahawa setiap bahan makanan yang dikumpulkan adalah simbolik hadiah
daripada Tangaroa (Dewa Laut) dan Tane Mahuta (Dewa Hutan). Dan disebabkan
inilah, mereka hanya mengambil bahan makanan yang secukupnya sahaja dari
daratan dan lautan, dan sentiasa mengucapkan terima kasih atas hadiah yang
diberikan.

RUJUKAN:

Alves, T. (2017). A
Brief History of the Maori Hangi. Retrieved November 11, 2019, from https://theculturetrip.com/pacific/new-zealand/articles/a-brief-history-of-the-maori-hangi/

Anonymous. (2005). The
New Zealand Maori Hangi: Foods, Preparations and Methods Used. Retrieved
November 10, 2019, from http://www.genuinemaoricuisine.com/Folders/Hangi.html

Anonymous. (2014a).
Hangi – earth cooked feast ! Retrieved November 11, 2019, from
gorentals.co.nz/explore/blog/hangi-earth-cooked-feast/%0AJanuary

Anonymous. (2014b).
Māori hangi – a real taste of culture. Retrieved November 10, 2019, from https://media.newzealand.com/en/story-
ideas/maori-hangi-a-real-taste-of-culture/

Richardson, R. (2017).
3 feet under : Is the traditional hāngī in danger of a cultural
disappearance ? Auckland University of Technology.

Turoa, H. (2015).
Hāngi: A Traditional Māori Meal. Retrieved November 11, 2019, from
https://www.maori.cl/Hangi.htm


Orang Rom Suka Tengok Perlawanan Gladiator

Kalau buka tv, apa korang paling suka tengok? Maharaja Lawak Mega atau Tanyalah Ustaz? Kalau soal orang Rom diorang akan jawab perlawanan berdarah Gladiator. Sadis betul selera penduduk Roma ni. Biasanya perlawanan tu akan berakhir dengan pesertanya kehilangan nyawa!

Kenapa agaknya diorang suka tonton aksi ganas Gladiator?

Ada teori mengatakan, masyarakat Rom ni pun macam kita jugak, ada masa stress.

Nak shopping kat bazar Porta Portese takde duit, awek Greek pulak lari dengan jantan Parsi dan cukai pulak makin tinggi dari hari ke hari. Jadi nak elak kepala pecah fikir masalah, beli lah tiket colosseum untuk tonton Gladiator sambil kunyah roti. Inilah satu-satunya peluang untuk rakyat biasa dapat menyaksikan persembahan yang sama dinikmati golongan bangsawan.

Maharaja Rom bagi pembiayaan yang besar untuk perlawanan Gladiator.

Salah satu sebabnya bagi melalaikan dan menyibukkan rakyat dengan hiburan. Apa untungnya? Dengan ini, rakyat takkan ada masa untuk fikir masalah korupsi dan salahguna kuasa yang berlaku dalam kerajaan. Kena baca Animal Farm oleh George Orwell baru boleh sembang.

Dari segi connection, inilah masanya rakyat biasa dapat duduk sama majlis dengan kasta atasan.

Petani ladang akan duduk dalam colosseum yang sama dengan senator atau maharaja. Waktu inilah orang biasa dapat tunjukkan apa perasaan diorang dengan situasi negara. Biasanya kalau rakyat Rom tak puas hati, diorang akan lepas geram dengan gladiator yang kalah.

Bila salah seorang peserta tumpas, nasibnya akan ditentukan oleh penonton. Hidup atau mati. Penonton yang menyimpan rasa geram akan lepaskan pada gladiator yang bernasib malang dengan menunjuk isyarat ‘thumb down’. Dengan cara ini juga, aristokrat akan tahu mood orang ramai tak berapa baik.


Rahsia “Infinity Stones” Dalam Al-Quran

Al-Quran banyak menceritakan tentang kisah yang mencarik adat (khariqul adah). Ianya menyanggahi hukum alamiah. Perkara yang mencarik adat boleh dilakukan sama ada melalui mukjizat, karamah, sihir dan beberapa perkara lagi. Berikut merupakan beberapa perkara mustahil adat dalam al-Quran yang bertemakan jenis-jenis batu dalam filem Avengers : Endgames.

💚TIME STONETime stone mempunyai kuasa memanipulasi dimensi masa seperti melihat masa hadapan atau masa lalu bahkan membolehkan kita kembali ke masa lalu (time travel).

Tiada konsep time travel diceritakan dalam al-Quran. Tetapi, kisah ajaib berkaitan masa dalam al-Quran adalah mengenai Biological Clock. Beberapa orang pemuda bersama ar-Raqim pergi berlindung di dalam sebuah gua demi menyelamatkan iman dan nyawa mereka dari dimurtadkan atau dibunuh oleh seorang raja yang zalim.

Mereka ditidurkan Allah dengan nyenyak dan apabila mereka bangun, mereka menyangka mereka baru tidur selama setengah hari atau semalaman. Pemuda Ashabul Kahfi dipelihara keadaan tubuh mereka hingga tidak dimamah usia walaupun mereka telah hidup selama 309 tahun.

• “Dan mereka telah tinggal tidur dalam gua selama tiga ratus tahun tambah sembilan” (Al-Kahfi 18:25)

💜POWER STONEInfinity Stone ini boleh menguasai semua bentuk tenaga.

Raja Zulqarnain mempunyai kuasa dan kerajaan yang besar mencakupi dari wilayah Barat hingga ke Timur dunia. Dengan kehebatan yang ada, beliau boleh menghukum atau membantu sesuatu wilayah tersebut. Di sebuah wilayah pergunungan, entah dengan teknologi dan kekuatan apa di zaman itu, beliau mampu membina sebuah dinding yang amat kukuh bagi menghalang kemaraan Yakjuj Makjuj. Tembok yang dibina dari cairan tembaga dan kepingan besi yang dipanaskan itu hanya akan runtuh apabila hampir kiamat kelak.

• “Sesungguhnya Kami telah memberikan kepada Zulqarnain kekuasaan memerintah di bumi dan Kami beri kepadanya jalan bagi menjayakan tiap-tiap sesuatu yang diperlukannya” (Al-Kahfi 18:84)

💛MIND STONEInfinity Stone ini mampu menguasai minda seseorang serta menguatkan mental dan fizikal. Ia juga merupakan punca intelektual.

Khidir yang hidup di pertemuan dua laut memiliki dimensi minda yang berlainan. Beliau dikurniakan ilmu Ladunni dan Hikmah kebijaksanaan. Kesabaran yang tinggi diperlukan untuk memahami rahsia ilmu yang terkandung dalam minda Khidir. Beliau merosakkan kapal, membunuh anak muda dan membina tembok pelindung di perkampungan yang tidak menyambut kedatangannya. Setiap perbuatan aneh beliau ada hikmah dan sebab disebaliknya. Dengan kekuatan minda sahajalah seseorang itu mampu menyelesaikan banyak perkara di dunia ini.

• “Lalu mereka dapati seorang dari hamba Kami (Khidir) yang telah kami kurniakan kepadanya rahmat dari Kami dan Kami telah mengajarnya sejenis ilmu dari sisi Kami “ (Al-Kahfi 18:65)

❤REALITY STONEInfinity Stone ini boleh memanipulasi realiti. Apa sahaja yang diingini boleh berlaku walau bertentangan dengan hukum saintifik.

Ahli Sihir Firaun menyihir orang sekeliling mereka agar berilusi atau berkhayal melihat tali dan tongkat yang mereka campakkan menjadi ular. Namun, Nabi Musa mencampakkan tongkatnya lalu betul-betul secara realiti menjadi ular yang besar dan menelan ular khayalan mereka. Ahli Sihir Firaun tahu bahawa perkara yang dibuat oleh Nabi Musa itu bukanlah sihir lalu mereka tunduk kepada baginda.

Tongkat Nabi Musa juga membelah laut Merah secara realiti. Selain itu, air di Mesir bertukar menjadi darah, muncul katak, kutu, belalang dan taufan juga secara realiti sebagai bukti jelas kepada kaum Firaun. Nabi Musa membina peti Tabut bagi menyimpan tongkat baginda.

Peti ini disimpan dari satu generasi ke satu generasi. Bani Israel akan memenangi peperangan selagimana Tabut ini bersama mereka. Namun kini peti Tabut tersebut sudah hilang. Oleh itu, Bani Israel cuba mencari semula peti Tabut ini agar mereka memenangi Perang Akhir Zaman bersama Raja Penyelamat yang ditunggu-tunggu oleh mereka.

• “Nabi Musa menjawab: “Bahkan kamulah campak dahulu”. Kemudian tali dan tongkat mereka dikhayalkan padanya seolah-olah benda-benda berjalan, disebabkan sihir mereka” (Taha 20:66)

💙SPACE STONEInfinity Stone ini membolehkan perubahan ruang dan pergi ke mana-mana tempat (teleport).

Nabi Sulaiman mampu menguasai alam Jin, alam haiwan, menguasai angin yang membawa baginda ke mana sahaja dan menguasai lautan sehingga memiliki penyelam yang mengumpul batu-batu permata dari dasar laut. Suatu hari, baginda menyatukan alam Jin dan alam Manusia bagi menguji rakyat dari alam mana yang lebih hebat. Baginda meminta agar Singgahsana Ratu Balqis dipindahkan dari Yaman ke Jerusalem dengan segera.

Jin Ifrit iaitu pemimpin kalangan jin yang paling gagah berkata dia mampu memindahkannya sebelum Nabi Sulaiman bangun dari takhtanya. Namun, seorang manusia yang memiliki sebuah ilmu yang juga merupakan menteri dan murid Nabi Sulaiman berkata dia mampu memindahkannya dalam sekelip mata. Orang tua dulu memanggil ilmu ini sebagai Ilmu Lipat Bumi.

Nabi Sulaiman meminta agar Singgahsana ini diubah suai. Kemudian, Nabi Sulaiman menjemput Ratu Balqis memasuki sebuah istana yang diperbuat dari kaca yang berkilat sehingga Ratu Balqis menyangka lantai istana itu merupakan kolam air.

Nabi Sulaiman memiliki sebentuk cincin yang menjadi lambang cop mohor pemerintahan kerajaannya. Kaum jin pernah mencuri cincin ini lalu memerintah dunia dan menyebarkan ilmu Sihir buat seketika sebelum cincin ini diambil semula oleh Nabi Sulaiman. Setelah kewafatan baginda, tidak diketahui dimana keberadaan cincin Nabi Sulaiman ini.

• “…Aku akan pindahkan singgahsana Ratu Balqis dari Yaman ke Jerusalem kepadamu dalam sekelip mata!…” (An-Naml 27:40)

🧡SOUL STONEInfinity Stone ini mampu menghidupkan semula orang mati serta mengawal dan memanipulasi nyawa seseorang.

Nabi Isa al-Masih hidup tanpa pengantara seorang bapa. Ruhul Qudus iaitu Jibril meniupkan ruh ke dalam rahim Maryam lalu lahirlah baginda. Baginda boleh bercakap sejak bayi, mampu sembuhkan penyakit, membentuk tanah liat menjadi burung yang hidup bahkan mampu menghidupkan semula orang yang telah mati.

Baginda sendiri belum wafat sebaliknya diangkat ke langit dan dipelihara jasadnya agar tidak dimamah usia. Baginda akan turun semula ke dunia bagi melawan al-Masih palsu iaitu Dajjal dan Yakjuj Makjuj pada akhir zaman. Ketika itu juga akan muncul Dabbatul Ardh yang memakai cincin Nabi Sulaiman dan tongkat Nabi Musa.

• “…Dan ingatlah wahai Isa al-Masih ibni Maryam ketika engkau menghidupkan orang-orang yang mati dengan izinKu…” (Al-Maaidah 5:110)

KESIMPULANSememangnya filem ini sangat memberi impak besar kepada penonton. Minda kita bagaikan ‘tersihir’ melihat filem fantasi ini. Kita rasa macam teknik CGI itu adalah realiti dan jiwa kita turut berada dalam ruang cerita tersebut. Bahkan ketika menonton filem ini di panggung, kita dapat kekal bertenaga dan fokus bagi memahami serta menghayatinya hingga tidak sedar 3 jam telahpun berlalu.

Hubungan Infinity Stone dengan kisah dalam Quran ini tiada perkaitan secara langsung pun. Pengunaan jenis-jenis batu Infinity Stone ini hanya sekadar untuk menarik minat pembaca bagi mengetahui kisah-kisah dalam al-Quran sahaja. Banyak lagi kisah-kisah ajaib yang benar-benar berlaku diceritakan dalam al-Quran.